|  |
| --- |
| ***Navodila Ministrstva za izobraževanje, znanost in šport za izvajanje operacij evropske kohezijske politike v programskem obdobju 2014–2020*** |
|  |
| ***Priloga k pogodbam z upravičenci******prof. dr. Simona Kustec******ministrica*** |

Številka: 544-10/2015/36

Datum: 25. 2. 2022

Verzija: 2.9

Zgodovina verzij:

|  |  |  |
| --- | --- | --- |
| Verzija | Datum sprejetja verzije | Opombe |
| 1.0 | 9. 11. 2015 |  |
| 1.1 | 11. 2. 2016 |  |
| 1.2 | 8. 7. 2016 |   |
| 2.0 | 16. 8. 2016 |  |
| 2.1 | 9. 9. 2016 |   |
| 2.2 | 14. 11. 2016 |  |
| 2.3 | 27. 2. 2017 |  |
| 2.4 | 19. 6. 2017 |   |
| 2.5 | 8. 1. 2018 |  |
| 2.6 | 4. 7. 2018 |  |
| 2.7 | 14. 12. 2018 |   |
| 2.8 | 16. 5. 2019 |  |
| 2.9 | 25. 2. 2022 | * točka 1 - dodana Uredba (EU) št. 2020/2221 o spremembi Uredbe (EU) št. 1303/2013
* točka 3.1.3 – spremembe ob upoštevanju protikoronske zakonodaje in zakona, ki ureja javno naročanje (novele ZJN-3B)
* točka 3.2 – opredelitev načina predložitve dokumenta, ki nastane izključno v elektronski obliki
* točka 3.3.2 – črtanje točke 3.3.2 Stroški uporabe osnovnih sredstev s podtočko 3.3.2.1 Amortizacija nepremičnin in opreme, saj je navedena vsebina v celoti opredeljena z Navodili organa upravljanja o upravičenih stroških
* točka 3.3.2.1 – opredelitev dokazil v primeru uveljavljanja stroška redne delovne uspešnosti; dopolnitev opredelitve neupravičenih dodatkov pri plačah za zaposlene v javnem sektorju
* točka 3.3.7 in podtočka 3.3.7.1 – črtanje besedila, ki je že opredeljeno z Navodili organa upravljanja o upravičenih stroških ter dopolnitev točke zaradi sprememb Uredbe (EU, Euratom) št. 2018/1046
* točka 4.1 in podtočka 4.2.1 – opredelitev obveznosti upravičenca k predložitvi vseh predpisanih dokazil za posamezno vrsto upravičenih stroškov v ZzI ne glede na višino uveljavljenega stroška; opredelitev, da se dokazila v digitalni obliki lahko predložijo v skenirani obliki ali pa v izvorni elektronski obliki, če nastane izključno elektronsko; opredelitev vnosa izpolnjene priloge 8 neposredno v IS e-MA
* točka 4.2 – opredelitev vnosa izpolnjene priloge 9 neposredno v IS e-MA; kot dokazilo o solventnosti v preteklih treh mesecih je dodan obrazec AJPES BON-2
* točka 7.1 – opredelitev Smernic za določanje finančnih popravkov izdatkov, ki jih je treba uporabiti za odhodke, ki jih financira Unija, zaradi neupoštevanja veljavnih pravil o javnem naročanju iz 2019
* celoten dokument Navodila MIZŠ – posodobitev pravnih podlag, spletnih povezav ter ostale slogovne in administrativne dopolnitve
* priloga 2 – pri gradivu za udeležence dodan opis za navedbo avtorja in naslova gradiva
* priloga 4 – iz primerov avtorskega dela so črtani prevodi, ker je prevajanje ovrednoteno posebej; slogovne dopolnitve
 |

Kazalo

[1 UVOD 5](#_Toc89867405)

[1.1 Ključni pojmi in kratice 6](#_Toc89867406)

[2 finančno poslovanje 7](#_Toc89867407)

[2.1 spremljanje in evidentiranje sredstev na operaciji 7](#_Toc89867408)

[2.2 prihodki operacije 7](#_Toc89867409)

[3 UPRAVIČENI STROŠKI 9](#_Toc89867410)

[3.1 Splošna pravila o upravičenih stroških 9](#_Toc89867411)

[3.1.1 Skupna podpora iz skladov (dopolnilno financiranje) 10](#_Toc89867412)

[3.1.2 Izvajanje operacije v konzorciju 10](#_Toc89867413)

[3.1.3 Sodelovanje z zunanjimi izvajalci in upoštevanje ustrezne zakonodaje 10](#_Toc89867414)

[3.1.4 Trajnost in omejitve glede sprememb operacij 11](#_Toc89867415)

[3.1.5 Posebnosti posameznih skladov 12](#_Toc89867416)

[3.2 Vrste upravičenih stroškov in dokazila 12](#_Toc89867417)

[3.3 Posebna pravila za posamezne vrste upravičenih stroškov 13](#_Toc89867418)

[3.3.1 Investicije 13](#_Toc89867419)

[3.3.2 Stroški plač in povračil stroškov v zvezi z delom 14](#_Toc89867421)

[3.3.3 Posredni stroški 17](#_Toc89867422)

[3.3.4 Stroški informiranja in komuniciranja 17](#_Toc89867423)

[3.3.5 Davek na dodano vrednost (DDV) 17](#_Toc89867424)

[3.3.6 Stroški storitev zunanjih izvajalcev 18](#_Toc89867425)

[3.3.7 Poenostavljene oblike nepovratnih sredstev in vračljive podpore 19](#_Toc89867426)

[3.4 Omejitev višine posameznih vrst stroškov 21](#_Toc89867427)

[4 poročanje IN način financiranja 21](#_Toc89867428)

[4.1 Način financiranja in uveljavljanje zahtevkov za izplačilo 22](#_Toc89867429)

[4.2 Predplačila 25](#_Toc89867430)

[4.2.1 Predplačila za operacije, ki niso predmet državnih pomoči (predplačila brez finančnega zavarovanja) 26](#_Toc89867431)

[4.2.2 Predplačila v primeru operacij, ki so predmet državnih pomoči (predplačila s finančnim zavarovanjem) 26](#_Toc89867432)

[5 osebni podatki ter SPREMLJANJE in VREDNOTENJe operacije 27](#_Toc89867433)

[5.1 Zbiranje in obdelava osebnih podatkov 27](#_Toc89867434)

[5.2 Spremljanje in vrednotenje operacije 28](#_Toc89867435)

[6 HRAMBA In vpogled v DOKUMENTACIJo operacije 29](#_Toc89867436)

[7 Nadzor nad porabo sredstev 30](#_Toc89867437)

[7.1 Splošno o nadzoru nad porabo sredstev 30](#_Toc89867438)

[7.2 preverjanje na kraju samem 31](#_Toc89867439)

[7.3 posebna pravila o nadzoru nad porabo sredstev za upravičenca, ki izvaja program 32](#_Toc89867440)

[8 obveščanjE JAVNOSTI 32](#_Toc89867441)

[8.1 Objava gradiv na spletnih straneh ministrstva 33](#_Toc89867442)

[9 Priloge 33](#_Toc89867443)

# UVOD

V programskem obdobju 2014–2020 Ministrstvo za izobraževanje, znanost in šport (v nadaljevanju: ministrstvo) v okviru Operativnega programa 2014–2020 deluje na naslednjih področjih:

* na prednostni osi 1: Mednarodna konkurenčnost raziskav, inovacij in tehnološkega razvoja v skladu s pametno specializacijo za večjo konkurenčnost in ozelenitev gospodarstva (ESRR),
* na prednostni osi 4: Trajnostna raba in proizvodnja energije in pametna omrežja (KS),
* na prednostni osi 8: Spodbujanje zaposlovanja in transnacionalna mobilnost delovne sile (ESS),
* na prednostni osi 9: Socialna vključenost in zmanjševanje tveganja revščine (ESS) in
* na prednostni osi 10: Znanje, spretnosti in vseživljenjsko učenje za boljšo zaposljivost (ESS in ESRR).

Temeljna pravila izvajanja evropske kohezijske politike v Republiki Sloveniji so določena v splošni evropski Uredbi (EU) št. 1303/2013 s spremembami[[1]](#footnote-2),[[2]](#footnote-3) in evropskih uredbah za posamezen sklad, Uredbi (EU) št. 1304/2013 s spremembami1, Uredbi (EU) št. 1301/2013 s spremembami1 ter Uredbi (EU) št. 1300/2013, nadalje v slovenski Uredbi o porabi sredstev evropske kohezijske politike v Republiki Sloveniji v programskem obdobju 2014–2020 za cilj naložbe za rast in delovna mesta (Uradni list RS, št. 29/15 s spremembami, v nadaljevanju: slovenska kohezijska Uredba) in veljavnih navodilih OU, ki so objavljena na spletni strani <https://www.eu-skladi.si/sl/ekp/navodila>

Namen Navodil Ministrstva za izobraževanje, znanost in šport za izvajanje operacij evropske kohezijske politike v programskem obdobju 2014–2020 (v nadaljevanju: navodila MIZŠ) je podrobneje pojasniti pravila za izvajanje operacij in obveznosti upravičenca, da bo upravičen do povračila stroškov in izdatkov.

Ministrstvo navodila pripravlja skladno s 14. členom slovenske kohezijske Uredbe. Navodila MIZŠ smiselno povzemajo in predstavljajo dopolnitev navodil OU, namenjena udeležencem, vključenim v izvajanje evropske kohezijske politike. Za upravičence so najbolj pomembna predvsem naslednja navodila OU in njihove spremembe (dostopna na zgoraj navedeni spletni strani):

* Navodila organa upravljanja o upravičenih stroških za sredstva evropske kohezijske politike v programskem obdobju 2014-2020 (v nadaljevanju: navodila OU o upravičenih stroških),
* Navodila organa upravljanja na področju komuniciranja vsebin evropske kohezijske politike v programskem obdobju 2014-2020 (v nadaljevanju: navodila OU na področju komuniciranja vsebin),
* Navodila organa upravljanja za izvajanje upravljalnih preverjanj po 125. členu Uredbe (EU) št. 1303/2013 programsko obdobje 2014-2020 (v nadaljevanju: navodila OU za izvajanje upravljalnih preverjanj),
* Navodila organa upravljanja za finančno upravljanje evropske kohezijske politike cilja Naložbe za rast in delovna mesta v programskem obdobju 2014-2020 (v nadaljevanju: navodila OU za finančno upravljanje),
* Navodila organa upravljanja za načrtovanje, odločanje o podpori, spremljanje, poročanje in vrednotenje izvajanja evropske kohezijske politike v programskem obdobju 2014-2020 (v nadaljevanju: navodila OU za načrtovanje, odločanje o podpori, spremljanje, poročanje in vrednotenje).

Dobro poznavanje pravil lahko olajša delo in zmanjša možnost zapletov pri izvajanju in spremljanju operacij ter uveljavljanju stroškov. Navodila MIZŠ so objavljena na naslovu <https://www.gov.si/drzavni-organi/ministrstva/ministrstvo-za-izobrazevanje-znanost-in-sport/o-ministrstvu/sluzba-za-izvajanje-kohezijske-politike/> v rubriki Navodila za izvajanje operacij evropske kohezijske politike in so del vsebine pogodbe o sofinanciranju za izvedbo operacije. Neupoštevanje navodil MIZŠ ali navodil OU pomeni kršitev pogodbenih obveznosti, kar lahko privede do odstopa od pogodbe o sofinanciranju in do vračila že izplačanega zneska sofinanciranja.

Spremembe navodil MIZŠ so možne, in sicer kot posledica sprememb zakonodaje in predpisov s področja kohezijske politike ter prilagoditev, novih spoznanj ali navodil in zahtev, ki jih posredujejo ostali udeleženci, vključeni v izvajanje evropske kohezijske politike.

Pri izvajanju operacij so upravičencem v pomoč najpogostejša vprašanja in odgovori, dostopni na naslovu <https://www.gov.si/drzavni-organi/ministrstva/ministrstvo-za-izobrazevanje-znanost-in-sport/o-ministrstvu/sluzba-za-izvajanje-kohezijske-politike/> v rubriki Pogosta vprašanja, obrazložitve, predstavitve, primeri pri izvajanju evropske kohezijske politike.

## Ključni pojmi in kratice

|  |  |
| --- | --- |
| **Pojem** | **Primer/Opis** |
| Operativni program 2014-2020 | Operativni program za izvajanje kohezijske politike je strateški dokument, s katerim je Republika Slovenija v sodelovanju z Evropsko komisijo določila prednostna področja, potrebe, izzive, cilje ter predvidene rezultate in učinke ukrepov za programsko obdobje 2014-2020. |
| Organ upravljanja | Je odgovoren za upravljanje Operativnega programa 2014-2020 v skladu z načelom dobrega finančnega poslovodenja. Vlogo OU izvaja Služba Vlade Republike Slovenije za razvoj in evropsko kohezijsko politiko (SVRK). |
| Posredniški organ | Je resorno ministrstvo, ki opravlja naloge, določene v slovenski kohezijski Uredbi, kar zajema naloge v okviru načrtovanja evropske kohezijske politike ter načina izbora in izvajanja operacij. Ministrstvo za izobraževanje, znanost in šport nastopa v vlogi posredniškega organa. |
| Izvajalski organ | Izvajalski organ je organ, na katerega lahko ob pridobljenem soglasju OU posredniški organ prenese v izvajanje določene naloge skladno z slovensko kohezijsko Uredbo. Če izvajalski organ hkrati nastopa kot upravičenec in izvajalski organ, obstoji dolžnost zagotovitve ločenosti funkcij, ki se zagotovi z delitvijo nalog med notranje organizacijske enote izvajalskega organa. |
| Upravičenec | Upravičenec je pravna ali fizična oseba, katere operacija je bila odobrena:v primeru javnega razpisa in javnega poziva s pravnomočnim sklepom o izboru;v primeru neposredne potrditve operacije s sklenitvijo pogodbe o sofinanciranju.Upravičenec je oseba, ki izvaja operacijo in je odgovorna za njeno izvedbo.  |
| Programsko območje | Pomeni geografsko območje, ki ga pokriva Operativni program 2014-2020. Operativni program 2014-2020 pokriva v Republiki Sloveniji dve regiji, in sicer Kohezijsko regijo vzhodna Slovenija in Kohezijsko regijo zahodna Slovenija, pri čemer je vsaka od teh regij definirana kot svoje programsko območje. Operacija ali del operacije se izvaja v posameznem programskem območju, razen v primerih izjem, določenih v 70. členu Uredbe (EU) št. 1303/2013. |
| Način izbora operacije | Načini izbora operacij, ki so med sabo enakovredni, so: (1) javni razpis (2) javni poziv in (3) neposredna potrditev operacije. |
| Operacija | Pomeni projekt, pogodbo, ukrep ali skupino projektov, ki jih izbere posredniški organ ali OU ter prispeva k ciljem povezane prednostne naloge ali prednostnih nalog, na katere se nanaša. V okviru finančnih instrumentov operacijo sestavljajo finančni prispevki programa k finančnim instrumentom in nadaljnja finančna podpora navedenih finančnih instrumentov. Operacija je raven, ki se vnaša v informacijski sistem OU. |

| **Kratica** | **Pomen** |
| --- | --- |
| EKP | Evropska kohezijska politika |
| ESI  | Evropski strukturni in investicijski skladi vključujejo ESS, ESRR, KS, Evropski sklad za pomorstvo in ribištvo in Evropski kmetijski sklad za razvoj podeželja  |
| ESRR | Evropski sklad za regionalni razvoj |
| ESS | Evropski socialni sklad  |
| IS e-MA | Informacijski sistem organa upravljanja |
| JZP | Javno-zasebno partnerstvo |
| KS | Kohezijski sklad |
| MSP | Mikro, malo ali srednje podjetje, kakor je opredeljeno v Priporočilu Komisije 2003/361/ES |
| OU | Organ upravljanja (Služba Vlade Republike Slovenije za razvoj in evropsko kohezijsko politiko) |
| ZNKP | Zakon, ki ureja nekatere koncesijske pogodbe za gradnje in koncesijske pogodbe za storitve |
| ZzI | Zahtevek za izplačilo |

# finančno poslovanje

## spremljanje in evidentiranje sredstev na operaciji

Upravičenec je v skladu s 125. členom Uredbe (EU) št. 1303/2013 dolžan voditi in spremljati porabo sredstev za operacijo računovodsko ločeno na posebnem stroškovnem mestu ali po ustrezni računovodski kodi za vse transakcije v zvezi z operacijo in za vsako operacijo posebej, tako da je v vsakem trenutku zagotovljen pregled nad namensko porabo sredstev in možen izpis iz poslovnih evidenc. Vpisi v poslovne knjige morajo biti opravljeni na podlagi verodostojnih knjigovodskih listin, skladno z nacionalnimi računovodskimi predpisi.

Upravičenec, ki ne vodi knjig za operacijo na ločenem stroškovnem mestu ali po ustrezni računovodski kodi, iz svojih poslovnih knjig ne more ločeno izpisati evidenc samo za posamezno operacijo, zato mora zaradi zagotavljanja ločenega vodenja knjig za operacijo voditi druge pomožne knjige.

Na ločenem stroškovnem mestu/računovodski kodi se morajo evidentirati vsi poslovni dogodki, ki se nanašajo na operacijo, razen v primeru poenostavljenih oblik nepovratnih sredstev, kot so npr. posredni stroški v pavšalu in standardni strošek na enoto, kjer se na ločenem stroškovnem mestu operacije (računovodski kodi) knjižijo le prihodki oziroma prilivi, medtem ko stroškov (izdatkov), ki se nanašajo in poplačujejo iz prejetih sredstev, ni treba evidentirati na stroškovnem mestu operacije (računovodski kodi).

## prihodki operacije

Operacija, ki ustvarja prihodek je vsaka operacija, ki ustvarja neto prihodek. Neto prihodek pomeni prilive denarnih sredstev, ki jih neposredno plačajo uporabniki za blago in storitve, ki jih zagotavlja operacija, kot so pristojbine, ki jih neposredno krijejo uporabniki za uporabo infrastrukture, prodajo ali najem zemljišč ali stavb, ali izplačila za storitve, brez obratovalnih stroškov in stroškov nadomestila za kratkotrajne naprave nastalih v zadevnem obdobju.

Prihranki pri obratovalnih stroških, ki jih ustvari operacija, razen prihrankov pri stroških, ki izhajajo iz izvajanja ukrepov za energetsko učinkovitost, se obravnavajo kot neto prihodek, razen če se ne izravnajo z enakim zmanjšanjem v subvencijah za poslovanje.

Vse neto prihodke v zvezi z operacijo je treba evidentirati in spremljati na posebnem stroškovnem mestu ali ustrezni računovodski kodi, zaradi česar je v vsakem trenutku možen ločen izpis iz računovodskih evidenc.

Za operacije, ki so predmet državnih pomoči, se prihodki spremljajo skladno s priglašeno shemo državnih pomoči.

Prihodke je treba spremljati za operacije, ki ustvarjajo neto prihodke po njihovem zaključku in:

* ki se financirajo s strani ESRR in KS,
* katerih skupni upravičeni stroški so enaki oziroma presegajo 1 mio EUR,
* ki se ne financirajo s strani ESS, razen v primeru, da del operacije predstavljajo vsebine, ki spadajo v okvir ESRR in vrednost skupnih upravičenih stroškov tega dela operacije presega 1 mio EUR,
* ki niso predmet državnih pomoči,
* ki niso tehnična podpora ali vračljiva podpora, za katero velja obveznost celotnega povračila prejemkov in nagrad,
* ki niso operacije, ki se izvajajo v okviru skupnega akcijskega načrta,
* ki ne predstavljajo podpore finančnim instrumentom in podporo iz njih ali
* katerih javna podpora ni v obliki pavšalnih zneskov ali standardnih stroškov na enoto.

Prihodke na operacijah se obravnava na dva različna načina:

1. ko prihodkov na operaciji ni mogoče objektivno oceniti vnaprej,

2. ko je prihodke na operaciji mogoče objektivno oceniti vnaprej.

* + - 1. Prihodki, ki jih ni mogoče objektivno oceniti vnaprej:

1a) operacija ustvarja neto prihodke po njenem zaključku:

v primeru, ko prihodkov na operaciji ni mogoče objektivno oceniti vnaprej, se neto prihodek, ustvarjen v treh letih od zaključka operacije ali do roka za predložitev dokumentov za zaključek Operativnega programa 2014-2020, kar nastopi prej, odšteje od izdatkov, prijavljenih Evropski komisiji. V obdobju spremljanja operacije upravičenec poroča ministrstvu o nastalih neto prihodkih na operaciji. Prihodke je treba evidentirati in spremljati na posebnem stroškovnem mestu ali ustrezni računovodski kodi, tako da je v vsakem trenutku možen ločen izpis iz računovodskih evidenc upravičenca.

1b) operacija ustvarja neto prihodke med njenim izvajanjem:

prihodke, ki nastajajo tekom izvajanja operacije in jih ni bilo mogoče objektivno oceniti vnaprej, je treba upoštevati že pri ZzI, saj se ustvarjeni neto prihodki odbijejo od zahtevanega zneska. Poračun se izvede najkasneje ob predložitvi zadnjega ZzI. O neto prihodkih, ki nastajajo med izvajanjem operacije, je upravičenec dolžan poročati sproti, med izvajanjem operacije.

* + - 1. Prihodki, ki jih je mogoče objektivno oceniti vnaprej:

2a) metoda izračuna finančne vrzeli:

v primeru, ko je neto prihodke na operaciji mogoče oceniti vnaprej, se uporabi metoda izračuna finančne vrzeli skladno z Uredbo o enotni metodologiji za pripravo in obravnavo investicijske dokumentacije na področju javnih financ, delegirano Uredbo (EU) št. 480/2014 in Smernicami EK za izdelavo analize stroškov in koristi za investicijske projekt (Guide to Cost-Benefit Analysis of Investment Projects, Economic appraisal tool for Cohesion Policy 2014-2020, december 2014, <https://ec.europa.eu/regional_policy/sources/docgener/studies/pdf/cba_guide.pdf>), na podlagi katerih se določi stopnja finančne vrzeli operacije.

Za določitev zneska sofinanciranja so relevantni neto prihodki, ki se določijo kot razlika med prihodki in stroški, upoštevaje predpisano diskontno stopnjo in referenčno obdobje, ki velja za posamezen sektor ali podsektor, ki se nanaša na operacijo. Prihodke in njihove odklone od načrtovanih vrednosti ob potrditvi operacije je treba spremljati tekom izvajanja in ob zaključku. Če se tekom izvajanja operacije, do zaključka operacije spremenijo predpostavke, ki so bile uporabljene pri izračunu finančne vrzeli ob potrditvi operacije oziroma se na operaciji pojavijo druge spremembe, ki vplivajo na izračun finančne vrzeli, mora upravičenec ponovno opraviti izračun finančne vrzeli. V primeru, da se vrednosti med seboj razlikujeta za 10 % ali več, mora upravičenec o tem obvestiti ministrstvo, neupravičeno izplačana sredstva pa vrniti.

2b) uporaba pavšalne stopnje neto prihodka:

v primeru, da je prihodek na operaciji vnaprej določen na podlagi uporabe pavšalne stopnje neto prihodka za sektor ali podsektor (Priloga V Uredbe (EU) št. 1303/2013), pa se šteje, da je ves neto prihodek, ustvarjen med izvajanjem operacije in po njeni izvedbi, upoštevan z uporabo pavšalne stopnje, zato se naknadno ne odšteje od upravičenih izdatkov operacije.

V primeru, da operacija ustvarja neto prihodek, je treba pričakovane prihodke zajeti že v metodologijo za izračun pavšalnih stroškov ali standardnih stroškov na enoto.

V primeru, da tekom izvajanja operacije višina skupnih upravičenih stroškov operacije doseže oziroma preseže 1 mio EUR, mora upravičenec upoštevati vsa pravila, ki so določena za obravnavo prihodkov na operaciji.

# UPRAVIČENI STROŠKI

## Splošna pravila o upravičenih stroških

Upravičeni stroški in izdatki so tisti, ki:

* so navedeni v pogodbi o sofinanciranju, izhajajo iz predmeta pogodbe o sofinanciranju, temeljijo na projekciji načrtovanih stroškov in so skladni s pogodbo o sofinanciranju,
* so z operacijo neposredno povezani ter potrebni za njeno izvajanje in so v skladu s cilji operacije,
* so razumni in utemeljeni ter se skladajo z načeli učinkovite, zakonite in gospodarne porabe sredstev,
* temeljijo na verodostojnih knjigovodskih in drugih listinah,
* so dejansko nastali za dela, ki so bila opravljena, za blago, ki je bilo dobavljeno oziroma za storitve, ki so bile izvedene,
* so nastali in bili s strani upravičenca plačani v okviru obdobja upravičenosti,
* so v skladu z veljavnimi pravili Evropske unije in nacionalnimi predpisi.

Izstavljanje računa ali druge enakovredne knjigovodske listine samemu sebi predstavlja neupravičen strošek (npr. prikaz stroškov najema upravičenca za uporabo lastne nepremičnine ali infrastrukture). Med neupravičene stroške sodi tudi najem samemu sebi (»notranji izračun najemnine«), to pomeni prikaz stroškov najema upravičenca za uporabo lastne nepremičnine ali infrastrukture (enako velja za primere, ko je upravičenec večinski lastnik ali v večinski lasti gospodarskega subjekta, ki daje nepremičnine ali infrastrukturo v najem oziroma v primerih, ko je odgovorna oseba upravičenca udeležena kot poslovodja, član poslovodstva ali zakoniti zastopnik ali je neposredno ali prek drugih pravnih oseb udeležena pri ustanoviteljskih pravicah, upravljanju ali kapitalu v več kot 25 odstotnem deležu gospodarskega subjekta, ki daje nepremičnine ali infrastrukturo v najem ipd.).

Izstavljanje računov med konzorcijskimi partnerji ima za posledico neupravičenost stroška.

V primeru ugotovitve, da pri upravičencu obstaja nasprotje interesov z izbranim ponudnikom, so stroški neupravičeni. Neupravičen strošek predstavlja na primer vključitev osebe, ki je imenovana za opravljanje funkcije zakonitega zastopnika upravičenca (ne glede na obliko pogodbe oziroma pravno podlago za opravljanje te funkcije) ali za katero obstaja nasprotje interesov, kot zunanjega izvajalca na operaciji (ne glede na izvedbo postopka naročila). Nasprotje interesov se presoja ob smiselnem upoštevanju tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ.

Dvojno uveljavljanje stroškov in izdatkov, ki so že bili povrnjeni iz katerega koli drugega vira, ni dovoljeno. V tem primeru bo zahtevano vračilo že izplačanega zneska sofinanciranja skladno s pogodbo o sofinanciranju. Če je dvojno uveljavljanje stroškov in izdatkov namerno, se bo obravnavalo kot goljufija. Vrnjeni zneski bodo za upravičenca izgubljeni.

Upravičeni stroški morajo biti izkazani z računi ali drugimi dokumenti z enako knjigovodsko vrednostjo, iz katerih je razvidno, da se nanašajo na operacijo. K dokazilom, iz katerih ni jasno razvidna povezava z operacijo, lahko ministrstvo zahteva obrazložitev o povezanosti stroška s konkretno operacijo.

Dokazovanje upravičenosti stroškov in izdatkov je dolžnost upravičenca.

### Skupna podpora iz skladov (dopolnilno financiranje)

Skupna podpora iz skladov ESS in ESRR skladno z 98. členom Uredbe (EU) št. 1303/2013 predstavlja možnost sofinanciranja dela operacije, katere stroški so upravičeni do podpore iz drugega sklada na podlagi pravil o upravičenosti, ki se uporabljajo za navedeni sklad. Možnost skupne podpore iz skladov mora biti predvidena v načinu izbora operacije (javni razpis, javni poziv ali odločitev OU o podpori v primeru neposredne potrditve operacije).

Skupna podpora iz skladov je dopustna pod pogojem, da so taki stroški potrebni za izvedbo operacije in so z njo neposredno povezani.

Stopnja skupne podpore iz skladov ne sme preseči 10 % skupnih upravičenih stroškov posamezne operacije.

### Izvajanje operacije v konzorciju

V primeru, da operacijo izvaja konzorcij, vsa pravila za upravičence veljajo tudi za konzorcijske partnerje. Upravičenec je kot poslovodeči konzorcijski partner pogodbeni partner ministrstvu, pri čemer pa so vsi partnerji konzorcija solidarno odgovorni za uspešno izvedbo operacije in doseganje njenih zastavljenih ciljev in kazalnikov. Pravice, obveznosti in medsebojna razmerja med konzorcijskimi partnerji ter njihove odgovornosti do ministrstva so določene s konzorcijsko pogodbo.

V konzorciju je upravičenec kot poslovodeči konzorcijski partner med drugim dolžan:

* usmerjati in koordinirati delo konzorcijskih partnerjev,
* spremljati vsebinski in finančni napredek operacije pri konzorcijskih partnerjih,
* preveriti prijavljene stroške konzorcijskih partnerjev na skupnem ZzI in
* oddati skupni ZzI.

### Sodelovanje z zunanjimi izvajalci in upoštevanje ustrezne zakonodaje

V operacijah je sodelovanje z zunanjimi izvajalci dopustno, kadar je to potrebno za izvajanje operacije in je tak strošek predviden na ravni načina izbora operacij (javni razpis, javni poziv ali odločitev OU o podpori v primeru neposredne potrditve operacije). Kljub sodelovanju z zunanjimi izvajalci je za uspešno in pravilno izvedbo dejavnosti zunanjega izvajalca v okviru operacije odgovoren upravičenec.

Pri naročanju blaga, storitev in gradenj (ali projektnega natečaja ali socialne in druge posebne storitve) morajo upravičenci, opredeljeni kot naročniki po zakonu, ki ureja javno naročanje, ravnati skladno s tem zakonom. Zakon, ki ureja javno naročanje, pa določa njegovo uporabo tudi za naročila, ki jih subvencionirajo ali sofinancirajo posamezni naročniki po tem zakonu, in katera zapadejo pod v tem zakonu določene kriterije. Skladno s tem zakonom ravnajo tudi upravičenci, ki so se k temu zavezali v prijavnici, ne glede na to, da jih zakon, ki ureja javno naročanje, k temu ne zavezuje.

Upravičenci, ki so naročniki po zakonu, ki ureja javno naročanje, pri naročanju blaga, storitev in gradenj, kadar je vrednost brez DDV

- enaka ali višja od 5.000 EUR in nižja od 20.000 EUR (do 11. 4 . 2020) in nižja od 40.000 EUR (od vključno 11. 4. 2020 naprej – upoštevaje Zakon o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20, 61/20, 152/20 – ZZUOOP, 175/20 – ZIUOPDVE, 15/21 – ZDUOP, 206/21 – ZDUPŠOP; v nadaljevanju: PKP1), Zakon o začasnih ukrepih za omilitev in odpravo posledic COVID-19 (Uradni list RS, št. 152/20, 175/20 – ZIUOPDVE, 82/21 – ZNB-C, 112/21 – ZNUPZ, 167/21 – odl. US in 206/21 – ZDUPŠOP; v nadaljevanju: PKP5) in zakon, ki ureja javno naročanje (novela ZJN-3B)) za blago ali storitve ali projektni natečaj,

- enaka ali višja od 5.000 EUR in nižja od 40.000 EUR (do 11. 4 . 2020) in nižja od 80.000 EUR (od vključno 11. 4. 2020 naprej – upoštevaje PKP1, PKP5 in zakon, ki ureja javno naročanje (novela ZJN-3B)) za gradnje,

- enaka ali višja od 5.000 EUR in nižja od 750.000 EUR za socialne in druge posebne storitve,

upoštevajo načela gospodarnosti, učinkovitosti in uspešnosti ter v delu, kot določa zakon, ki ureja javno naročanje, tudi načelo transparentnosti. Torej gre za t. i. evidenčna naročila, katerih vrednost je enaka ali višja od 5.000 EUR brez DDV. V navedenem primeru pri naročanju blaga, storitev in gradenj (ali projektnega natečaja ali socialne in druge posebne storitve) upravičenci pridobijo (dejansko prejmejo) najmanj 3 relevantne ponudbe ali izkažejo, da so posredovali povpraševanje vsaj 6 relevantnim ponudnikom (če je na trgu toliko ponudnikov), pri čemer mora biti izbrana ponudba primerljiva s cenami na trgu.

Upravičenci, ki niso naročniki po zakonu, ki ureja javno naročanje, pri naročanju blaga, storitev in gradenj (ali projektnega natečaja ali socialne in druge posebne storitve), kadar je vrednost brez DDV enaka ali višja od 5.000 EUR, upoštevajo načela gospodarnosti, učinkovitosti in uspešnosti. V navedenem primeru pri naročanju blaga, storitev in gradenj (ali projektnega natečaja ali socialne in druge posebne storitve), pridobijo (dejansko prejmejo) najmanj 3 relevantne ponudbe ali izkažejo, da so posredovali povpraševanje vsaj 6 relevantnim ponudnikom (če je na trgu toliko ponudnikov), pri čemer mora biti izbrana ponudba primerljiva s cenami na trgu.

Prejem 3 ponudb ali posredovanje povpraševanja 6 ponudnikom zagotavlja zadostno garancijo za skladnost s tržno ceno zgolj, če so ponudbe oziroma ponudniki relevantni. Ponudba oziroma ponudnik se šteje za relevantnega, če je upravičenec preveril ustreznost zmogljivosti ponudnika in je preveril, da ne obstaja nasprotje interesov. Način preverjanja relevantnosti (smiselna uporaba določil o ugotavljanju sposobnosti in določil o preprečevanju nasprotja interesov po zakonu, ki ureja javno naročanje):

* zmogljivost ponudnika: upravičenec je preveril, da dobavitelj lahko zagotovi zahtevano blago ali storitve (kjer to ni omejeno samo na seznam dejavnosti, vključenih v javno dostopen register poslovnih subjektov), kar se dokazuje z npr. izpisi iz spletnih strani ponudnikov, izpisi iz Ajpes, izpolnjene izjave ponudnikov in
* nasprotje interesov: upravičenec je preveril, da ne obstaja neposredna ali posredna povezava osebe, ki vodi/sodeluje/odloča v postopku naročanja s ponudnikom in da prejete ponudbe niso od gospodarskih subjektov, za katere se šteje, da so povezane družbe (glede na določbe zakona, ki ureja gospodarske družbe), kar se dokazuje z npr. izpisi iz Ajpes, izpolnjene izjave ponudnikov, izpolnjene izjave oseb, ki vodijo/sodelujejo/odločajo v postopku naročanja glede (ne)obstoja neposredne ali posredne povezave s ponudnikom.

V primeru zasebnega vlaganja v javne projekte in/ali javnega sofinanciranja zasebnih projektov, ki so v javnem interesu (v nadaljevanju: javno-zasebno partnerstvo oziroma JZP), morajo upravičenci, opredeljeni kot javni partner (ali drug javni partner) po zakonu, ki ureja JZP, ravnati skladno s tem zakonom. V primeru izvajanja storitev ali gradenj preko koncesijske pogodbe, ki zapadejo pod ZNKP, morajo upravičenci ravnati skladno z ZNKP.

Upravičenci vodijo eno evidenco javnih naročil (ločeno za javna naročila z objavami in ločeno za vsa naročila pod vrednostnim pragom za objavo oziroma za vsa naročila, ki ne zapadejo pod javno-naročniško zakonodajo), JZP in koncesijskih pogodb po ZNKP v prilogi 6 Evidenca javnih naročil, JZP in postopka po ZNKP ter jo ob vsakem novem oddanem javnem naročilu/postopku JZP oziroma po ZNKP dopolnijo in posredujejo ministrstvu.

V postopku oddaje javnega naročila, naročila, ki ne zapade pod javno-naročniško zakonodajo, v primeru JZP in postopka po ZNKP upravičenec upošteva pravila obveščanja in informiranja javnosti, kot so opredeljena v poglavju 8 Obveščanje javnosti navodil MIZŠ.

### Trajnost in omejitve glede sprememb operacij

Pri operaciji ESRR ali KS, ki vključuje naložbe v infrastrukturo ali produktivne naložbe, je upravičenec dolžan upoštevati trajnost in omejitve glede sprememb operacij, kot to določa 71. člen Uredbe (EU) št. 1303/2013. Upravičenec mora za te operacije zagotoviti, da v roku 5 let (oziroma 3 let, če gre za vzdrževanje naložb ali delovnih mest, ki so jih ustvarila MSP) od datuma končnega izplačila upravičencu ali v času, ki je določen v pravilih o državni pomoči, ne pride do:

* prenehanja ali premestitve proizvodne dejavnosti iz programskega območja ali
* spremembe lastništva postavke infrastrukture, ki daje podjetju ali javnemu organu neupravičeno prednost ali
* bistvene spremembe, ki vpliva na značaj, cilje ali pogoje izvajanja, zaradi česar bi se razvrednotili prvotni cilji operacije.

Prav tako mora upravičenec zagotoviti, da se proizvodna dejavnost v roku 10 let od zadnjega izplačila upravičencu ali v času, ki je določen v pravilih o državni pomoči, ne premesti iz Evropske unije, razen kadar je upravičenec MSP.

Pri operaciji ESS in operaciji ESRR ali KS, ki ni naložba v infrastrukturo ali produktivna naložba in pri kateri gre za državno pomoč in zanjo velja obveznost za vzdrževanje naložb v skladu z veljavnimi pravili o državni pomoči, je upravičenec dolžan upoštevati trajnost in omejitve glede sprememb operacij kot to določa 71. člen Uredbe (EU) št. 1303/2013, kadar gre za prenehanje ali premestitev proizvodne dejavnosti. Upravičenec mora za te operacije zagotoviti, da v obdobju iz zgoraj navedenih pravil ne pride do prenehanja ali premestitve proizvodne dejavnosti.

Če upravičenec tega ne upošteva in pride do nastopa zgoraj navedenih okoliščin, je upravičenec dolžan izplačan znesek sofinanciranja, sorazmerno z obdobjem v zvezi s katerim ustrezne zahteve niso bile izpolnjene, vrniti.

Zgoraj navedeno ne velja za operacije, pri katerih preneha proizvodna dejavnost na podlagi stečaja, ki ni posledica goljufij.

### Posebnosti posameznih skladov

Stroški, ki so neupravičeni do sofinanciranja iz posameznih skladov ESS, ESRR in KS, so opredeljeni v veljavnih navodilih OU o upravičenih stroških, v poglavju 4 Posebnosti posameznih skladov.

## Vrste upravičenih stroškov in dokazila

Upravičeni stroški, ki se lahko sofinancirajo iz sredstev EKP, so po **namenu** razdeljeni na:

1. investicije v opredmetena osnovna sredstva: nakup in gradnja nepremičnin, nakup zemljišč, napeljave, stroji, oprema, pohištvo in prevozna sredstva; ter v neopredmetena sredstva ALI stroške uporabe osnovnih sredstev (stroški amortizacije);
2. stroške plač in povračil stroškov v zvezi z delom;
3. posredne stroške;
4. stroške informiranja in komuniciranja;
5. davek na dodano vrednost (DDV);
6. stroške storitev zunanjih izvajalcev;
7. druge specifične vrste stroškov (npr. šolnine).

Vrste upravičenih stroškov in obvezna dokazila o nastanku in plačilu posameznih vrst upravičenih stroškov, ki jih upravičenci v skenirani obliki predložijo ministrstvu, so navedena v veljavnih navodilih OU o upravičenih stroških, v poglavju 2 Vrste stroškov ter v tč. 3.3 Posebna pravila za posamezne vrste upravičenih stroškov navodil MIZŠ.

Za nekatere vrste stroškov je treba pridobiti predhodno potrditev s strani skrbnika pogodbe o sofinanciranju na ministrstvu kot je navedeno v tč. 3.3 Posebna pravila za posamezne vrste upravičenih stroškov navodil MIZŠ. V okviru predhodne potrditve ministrstvo preverja zgolj skladnost načrtovanega stroška s cilji operacije, pri čemer ministrstvo upravičenost posameznega stroška preverja šele pred izplačilom ZzI iz proračuna Republike Slovenije, in lahko strošek v primeru, da ugotovi, da ta ni upravičen, izloči iz ZzI kot neupravičenega.

Vrste upravičenih stroškov v okviru posamezne operacije so opredeljene na ravni načina izbora operacij (javni razpis, javni poziv ali odločitev OU o podpori v primeru neposredne potrditve operacije) in v pogodbi o sofinanciranju.

Pri posamezni operaciji so lahko upravičeni stroški dodatno omejeni ali pa so predvidena dodatna dokazila. Kot dodatno dokazilo je na primer lahko določena odobritev stroška s strani ministrstva. Predhodna odobritev stroška s strani ministrstva ne pomeni, da bo strošek tudi dejansko upravičen oziroma je lahko ob kateremkoli nadzoru ugotovljeno, da je neupravičen.

Dokaz, da je strošek oziroma izdatek nastal, sta račun ali e-račun in dokazilo o plačilu upravičenca, ki dokazuje, da je bil račun dejansko plačan (kopija transakcijskega računa upravičenca, potrdilo o bremenitvi računa ali druga knjigovodska listina enakovredne narave).

Če dokument nastane izključno v elektronski obliki (poleg e-računa npr. e-dobavnica z elektronskim podpisom, elektronsko podpisan obračun standardnega stroška na enoto), se v ZzI priloži dokument v izvorni elektronski obliki.

Za namene preverjanj upravljanja v skladu s 125. členom Uredbe (EU) št. 1303/2013 se lahko zahtevajo dodatna dokazila o upravičenosti stroškov in izdatkov, ki niso navedena v veljavnih navodilih OU o upravičenih stroških, v poglavju 2 Vrste stroškov ter v tč. 3.3 Posebna pravila za posamezne vrste upravičenih stroškov navodil MIZŠ, ne glede na vrsto in obliko stroškov (dejanski stroški ali poenostavljene oblike).

## Posebna pravila za posamezne vrste upravičenih stroškov

V tem poglavju so opredeljene posebne zahteve ministrstva, ki jih je upravičenec dolžan dodatno upoštevati pri posamezni vrsti upravičenih stroškov ob upoštevanju osnovnih pravil, določenih v veljavnih navodilih OU o upravičenih stroških, v poglavju 2 Vrste stroškov in poglavju 4 Posebnosti posameznih skladov.

### Investicije

Dokazila o realizaciji gradbenih, obrtniških in inštalacijskih del (računi ali obračunske situacije) morajo biti potrjena (podpis, datum, žig, če se slednji uporablja) s strani upravičenca in izvajalca del.

Skladno z navodili OU nakup nepremičnin ni upravičen strošek iz sredstev ESS, enako velja za gradnjo nepremičnin, ki prav tako ni upravičen strošek iz sredstev ESS.

Za presojanje razmejitve med stroškom gradnje in opreme, pri čemer slednja predstavlja upravičen strošek iz sredstev ESS, se smiselno uporabi točka 2a) prvega odstavka 2. člena Zakona o javnem naročanju (Uradni list RS, št. 91/15, s spremembami), ki kot javno naročilo gradenj določa tudi izvedbo gradenj, povezanih z eno od dejavnosti s Seznama dejavnosti na področju gradenj, ki je Priloga II Direktive 2014/24/EU. Vse navedene dejavnosti po enotnem besednjaku javnih naročil (nomenklaturi CPV) iz Priloge II Direktive 2014/24/EU sodijo v področje gradbeništva in so neupravičene do sofinanciranja iz stroška opreme in posledično iz sredstev ESS.

#### 3.3.1.1 Oprema in druga opredmetena osnovna sredstva, investicije v neopredmetena sredstva

Stroški strokovnih gradiv, didaktičnih pripomočkov, licenc ipd. sodijo v okvir vrste stroška Oprema in druga opredmetena osnovna sredstva, investicije v neopredmetena sredstva.

V primeru predaje tretjim osebam so upravičeni izključno stroški strokovnih gradiv, didaktičnih pripomočkov, licenc ipd. Poleg dokazil, navedenih v veljavnih navodilih OU o upravičenih stroških, v poglavju 2 Vrste stroškov, je v tem primeru treba predložiti tudi:

* seznam oseb oziroma institucij, ki so jim bila strokovna gradiva, didaktični pripomočki, licence ipd. poslana/predana, s podpisi prejemnikov oziroma drugo dokazilo o prejemu.

#### 3.3.1.2 Gradnja nepremičnin

Poleg dokazil, navedenih v veljavnih navodilih OU o upravičenih stroških, v poglavju 2 Vrste stroškov, je za to vrsto stroška treba predložiti tudi:

* gradbeno dovoljenje, ki je pravnomočno, in vse morebitne njegove spremembe.

### Stroški plač in povračil stroškov v zvezi z delom

#### 3.3.2.1 Stroški plač

Za delovna mesta, ki so za polni (ali krajši) delovni čas financirana s sredstvi EKP, upravičenec sklene pogodbo o zaposlitvi z zaposlenim, v kateri je poleg splošnih sestavin pogodbe o zaposlitvi navedeno tudi naslednje:

* logotip EKP, skladno z navodili OU na področju komuniciranja vsebin,
* vsebina pogodbenega dela, povezana z operacijo,
* število ur dela mesečno ali delež zaposlitve na operaciji (v %),
* obdobje opravljanja dela na operaciji (začetek in konec),
* navedbo o obveščanju in informiranju javnosti, skladno z navodili OU na področju komuniciranja vsebin,
* navedba o obveznosti poročanja (zgolj v primeru, ko ne gre za 100 % zaposlitev na operaciji).

V primeru, da zaposleni izvaja delo na operaciji na podlagi obstoječe pogodbe, upravičenec sklene z zaposlenim aneks k obstoječi pogodbi oziroma drug ustrezen pravni akt, ki mora vsebovati zgoraj omenjene podatke. Upravičenec je dolžan spremljati delež zaposlitve zaposlenega na operaciji in po potrebi skleniti z zaposlenim nov aneks oziroma drug ustrezen pravni akt.

Upravičenec ob predložitvi prvega ZzI vse pogodbe o zaposlitvi, anekse oziroma druge akte predloži v posebnem sklopu v IS e-MA, katerega se po potrebi dopolnjuje z novimi pogodbami, aneksi oziroma drugimi akti.

Skladno z delovno-pravno zakonodajo je izjemoma možno iz sredstev EKP uveljavljati tudi plačilo za nadurno delo ter del plače za delovno uspešnost iz naslova povečanega obsega dela. V primeru uveljavljanja povečanega obsega dela ali nadurnega dela je upravičenec poleg dokazil, navedenih v navodilih OU o upravičenih stroških, dolžan predložiti tudi dogovor in sklep oziroma odredbo in obračun opravljenega dela.

V primeru uveljavljanja redne delovne uspešnosti je upravičenec poleg dokazil, navedenih v navodilih OU o upravičenih stroških, dolžan predložiti tudi:

* dokazilo o plačilu,
* glede postopka ugotavljanja doseganja kriterijev za določitev dela plače za redno delovno uspešnost dokument, iz katerega je razvidno doseganje točk zaposlenega za vseh pet kriterijev in obdobje, za katero se ocenjuje ter
* kopija objave (ali na intranetu ali seznama na oglasni deski).

Po navodilih OU o upravičenih stroških so v okviru stroškov plač upravičeni osebni prejemki tudi odpravnine v skladu z 79. členom Zakona o delovnih razmerjih (Uradni list RS, št. 21/13, s spremembami), kar pomeni odpravnine za zaposlene na operaciji, ki so sklenili pogodbo o zaposlitvi za določen čas po 12. 4. 2013.

V okviru stroškov plač so upravičeni tudi stroški za preventivne zdravstvene preglede za 100 % zaposlene na operacijah pred prvo zaposlitvijo ali po prenehanju opravljanja določenega dela na določenem delovnem mestu za več kot 12 mesecev. Stroški za obdobne zdravstvene preglede niso upravičeni. Dokazila za stroške za preventivne zdravstvene preglede so:

1. račun;
2. napotnica ali drug dokument, iz katerega je razvidna oseba, napotena na pregled;
3. dokazilo o plačilu (bančni izpisek ali izpis UJP).

Plače so upravičen strošek v tistem delu, ki se nanaša na obdobje upravičenosti stroškov operacije, zato stroški poračunov iz obdobij izven obdobja upravičenosti niso upravičeni.

Za zaposlene v javnem sektorju so pri plačah neupravičeni dodatki, ki se nanašajo na 36. in 39. člen Kolektivne pogodbe za javni sektor (Uradni list RS, št. 57/08, s spremembami).Tako so neupravičeni naslednji dodatki (smiselno se upošteva tudi za zaposlene v zasebnem sektorju):

* C010 položajni dodatek
* C011 in C012 položajni dodatek - nadomeščanje
* C030 dodatek za mentorstvo, razen v posebnih primerih, ko se dodatek neposredno navezuje na vsebino operacije
* C080 dodatek za izmensko delo ali nočno delo (oziroma za redno delo v popoldanskem času), razen v posebnih primerih, ko se dodatek neposredno navezuje na vsebino operacije (izpolnjeni pogoji iz KPDVIZ in razvidno iz časovnic)
* C090 dodatek o deljenem delovnem času, razen v posebnih primerih, ko se dodatek neposredno navezuje na vsebino operacije (razvidno iz časovnic – 2 uri premora)
* C100, C110, C111 dodatek za delo ponoči, v nedeljo ali praznik, razen v posebnih primerih, ko se dodatek neposredno navezuje na vsebino operacije
* C120 nadurno delo, razen v posebnih primerih, ko se dodatek neposredno navezuje na vsebino operacije
* C130 za stalno pripravljenost
* C190 in C191 za delo v neenakomerno razporejenem delovnem času, razen v posebnih primerih, ko se dodatek neposredno navezuje na vsebino operacije (izključujeta se z dodatkoma za izmensko delo in za delo v deljenem delovnem času, izpolnjeni morajo biti drugi pogoji iz KPJS in razvidno iz časovnic)
* C204 dodatek za usposobljenost in poučevanje treh ali več po vsebini različnih predmetov
* od C205 do vključno C218, razen v posebnih primerih, ko se dodatek neposredno navezuje na vsebino operacije
* C900 poračun dodatkov, razen v posebnih primerih, npr.: poračun dodatka za delovno dobo, poračun dodatka za podiplomsko izobrazbo
* D030 delovna uspešnost zaradi prodaje blaga in storitev na trgu
* D060 dodatek za delovno uspešnost iz naslova učne obveznosti za visoko šolstvo
* D070 dodatek za delovno uspešnost iz naslova učne obveznosti
* D071 dodatek za delovno uspešnost iz naslova učne obveznosti za ravnatelje in direktorje
* D900 poračun dodatkov po D, razen v primerih, ko gre za poračun upravičenih dodatkov in je ta poračun ustrezno podkrepljen z dogovorom in sklepom z ustreznimi datumi.

Pri uveljavljanju upravičenega stroška plač veljajo za direktorje javnih zavodov naslednja pravila:

1. direktorji oziroma ravnatelji osnovnih, srednjih in višjih šol, vrtcev, dijaških domov, zavodov s posebnimi potrebami, glasbenih šol in drugih javnih zavodov, vedno zaposleni za polni delovni čas, znotraj le-tega ne morejo biti prerazporejeni na operaciji, ker so prvenstveno zaposleni za izvajanje funkcije direktorja oziroma ravnatelja, prav tako so sredstva za njihovo delovno mesto že 100 % zagotovljena iz javnih virov (prepoved dvojnega financiranja);
2. direktorjem organizacij za izobraževanje odraslih, ki izvajajo izobraževalne programe in infrastrukturne dejavnosti, določene z letnimi programi izobraževanja odraslih, se pri izračunu višine sredstev za plače, iz naslova vodenja zavoda, smiselno uporabijo določbe 4. in 10. člena Pravilnika o standardih in normativih za financiranje in izvajanje javne službe na področju izobraževanja odraslih (Uradni list RS, št. 180/20). Višina sofinanciranja plače za opravljanje strokovnega dela se določi v skladu z navedeno odredbo oziroma z dokazili na osnovi elaborata projekta;
3. povečan obseg dela:
* ravnatelji srednjih šol in ostalih, ustanovljenih s strani Vlade Republike Slovenije, možnost največ 20 % povečanega obsega, če pridobijo:
	+ sklep Sveta zavoda
	+ soglasje Vlade RS
* ravnatelji OŠ, DD ipd., možnost največ 20 % povečanega obsega, če pridobijo:
	+ sklep Sveta zavoda
	+ soglasje financerja
* ravnatelji vrtcev in LU, možnost največ 20 % povečanega obsega, če pridobijo:
	+ sklep Sveta zavoda
	+ soglasje financerja
1. delo preko polnega delovnega časa: direktorji javnih zavodov, ki hkrati opravljajo tudi delo v svojem osnovnem poklicu, izjemoma, s soglasjem pristojnega ministra.

Število delovnih ur na operaciji pri plačah:

* za zaposlene, ki so na več operacijah, sofinanciranih iz EKP, zaposleni delno, vendar skupno (ali v seštevku) 100 % , se v številu delovnih ur na operaciji upošteva tudi število ur letnega dopusta, bolniške v breme delodajalca in praznikov (navedite v časovnici in obrazcu o stroških dela v II. delu, stolpec 5).
* za zaposlene, ki so na operaciji zaposleni delno, se v številu delovnih ur na operaciji upošteva število ur letnega dopusta, bolniške v breme delodajalca in praznikov in sicer v deležu, skladno s pogodbo o zaposlitvi (navedite v časovnici in obrazcu o stroških dela v II. delu, stolpec 5). Primer: zaposleni ima v pogodbi o zaposlitvi navedeno, da dela na operaciji 20 %. V mesecu marcu je bil odsoten 8 ur (1 dan bolniške odsotnosti) – v tem mesecu lahko v okviru operacije uveljavlja 20 % od 8 ur, to je 1,6 ur za dan bolniške odsotnosti.

Upravičenec poleg dokazil za stroške plač skladno z veljavnimi navodili OU o upravičenih stroških (poglavje 2 Vrste stroškov) predloži tudi dokazila oziroma upošteva posebnosti, kot so opredeljene v nadaljevanju.

V prilogi 1 se v formatu preglednice nahaja obrazec o stroških dela, ki nadomešča dokazilo metodologije izračuna urne postavke iz navodil OU o upravičenih stroških.

V prilogi 3 se nahaja obrazec časovnica, in sicer za zaposlene (v primeru, da gre za 100 % zaposlitev na posamezni operaciji, mesečna časovnica ni potrebna), podjemnike in študente. Upravičenec pa je dolžan za 100 % zaposlenega na posamezni operaciji predložiti obrazec o stroških dela.

Podrobneje opredeljena dokazila o plačilu neto plače ter davkov in prispevkov Finančni upravi Republike Slovenije (v nadaljevanju: FURS):

1. v primeru skupnega nakazila za vse zaposlene je, poleg izpisa iz TRR, treba predložiti tudi seznam, iz katerega je razviden skupni znesek nakazila, posamezni neto zneski ter imena in priimki tistih zaposlenih, katerih plača se uveljavlja kot upravičen strošek. Seznam torej vsebuje podatke za vse zaposlene; imena in priimki zaposlenih, katerih plača se ne uveljavlja kot upravičen strošek, so lahko izbrisana, pri čemer pa so njihovi posamezni neto zneski vseeno razvidni.
2. dokazila o plačanih prispevkih in davkih ter za javne uslužbence dokazilo o plačilu KDPZJU (obveznost po zakonu) s seznamom v primeru skupnega nakazila, kot je naveden v tč.1:

- možnost A:

* individualni REK;
* (skupni) REK-1- Obračun davčnih odtegljajev za dohodke iz delovnega razmerja;
* izpis iz TRR o plačilu davkov in prispevkov FURS-u.

- možnost B:

* individualni REK;
* dokazilo FURS-a o plačanih prispevkih in davkih.

Druga dokazila, ki jih hrani upravičenec in jih ne predloži ZzI, razen če je k predložitvi izrecno pozvan:

1. dokumentacija v postopku javnega natečaja ali postopka po zakonu, ki ureja delovna razmerja
2. evidenca delovnega časa (izpis iz registrirne ure oziroma druga ustrezna evidenca).

#### 3.3.2.2 Stroški za službena potovanja

Povračila za izdatke potovanj in dnevnic, povezanih z operacijo, lahko upravičenec uveljavlja samo za pri njem zaposlene osebe na operaciji. Za ostale zaposlene pri upravičencu se ta strošek lahko uveljavlja zgolj izjemoma.

Kotizacijo se lahko uveljavlja le za zaposlene na operaciji.

### Posredni stroški

Stroški računovodskih storitev so upravičeni izključno kot posredni stroški.

### Stroški informiranja in komuniciranja

Pri stroških oglaševalskih storitev in stroških objav je upravičenec poleg dokazila o izvedbi (medijski izdelek) dolžan označiti tudi vir objave (mesto objave in datum).

Za strokovna gradiva in podporne materiale, ki niso namenjeni strogo promocijskim aktivnostim in ki so bili predani tretji osebi, tako da niso več v lasti upravičenca oziroma konzorcijskega partnerja (npr. nakup strokovnih gradiv in podpornih materialov, če niso predvideni v stroških opreme) je upravičenec poleg dokazil, navedenih v veljavnih navodilih OU, v poglavju 2 Vrste stroškov, dolžan predložiti tudi:

* seznam oseb oziroma institucij, ki jim je bila publikacija (gradivo) poslana/predana, s podpisi prejemnikov oziroma drugo dokazilo o prejemu.

Stroški izvedbe zaključne konference so del stroškov informiranja in komuniciranja (stroški organizacije in izvedbe dogodkov, namenjenih informiranju in komuniciranju (npr. konference, simpoziji), pri čemer lahko vključujejo stroške najema prostorov in opreme, pogostitve, honorar, prevozne stroške in stroške prenočevanja za predavatelja in vabljene goste, prevajalske storitve, gradivo in druge stroške, predhodno odobrene s strani ministrstva. Poleg dokazil, navedenih v veljavnih navodilih OU o upravičenih stroških v poglavju 2 Vrste stroškov, je upravičenec dolžan predložiti tudi:

* dokazila o izvedbi: program, vabilo, lista prisotnosti, fotografije, objave v medijih, razdeljeno gradivo, besedilo ali predstavitev s predavanj, dobavnica ipd.

Stroški najema prostorov in opreme ter stroški nastopov na sejmih in razstavah so del stroškov informiranja in komuniciranja, če služijo promocijskim aktivnostim na operaciji (npr. izvedba konferenc, seminarjev ali simpozijev, udeležba na sejmih ali razstavah) in so plačani tretji osebi. Stroški najema prostorov in opreme za zaposlene so lahko upravičeni zgolj v okviru poenostavljenih oblik nepovratnih sredstev in vračljivih podpor. Poleg dokazil, obveznih po navodilih OU o upravičenih stroških v poglavju 2 Vrste stroškov, upravičenec po potrebi predloži še listo prisotnosti.

Za stroške brezalkoholnih pijač in prigrizkov na seminarjih oziroma usposabljanjih, ki so del stroškov informiranja in komuniciranja (stroški organizacije in izvedbe konferenc, seminarjev in simpozijev), poleg dokazil, navedenih v navodilih OU o upravičenih stroških v poglavju 2 Vrste stroškov, je upravičenec dolžan predloži tudi listo prisotnosti. Stroški alkoholnih pijač niso upravičen strošek. Pri uveljavljanju upravičenih stroškov se morajo upoštevati tudi omejitve iz priloge 4: Najvišje vrednosti nekaterih upravičenih stroškov, ki pa ne veljajo za stroške pogostitev na zaključni konferenci.

### Davek na dodano vrednost (DDV)

V primeru, ko se tekom izvajanja operacije spremeni dejavnost operacije ali se spremeni odbitni delež, določen ob načrtovanju upravičenih stroškov in izdatkov, mora upravičenec ob vsaki spremembi predložiti ministrstvu (z elektronsko ali navadno pošto) novo potrdilo FURS, iz katerega je razviden spremenjen - dejanski odbitni delež za vsako posamezno leto izvajanja operacije.

Pri uveljavljanju stroškov upravičenec v primeru samoobdavčitve predloži dokazila o plačilu DDV, če je DDV upravičen strošek (obrazec DDV-O, evidenca prejetih in izdanih računov, dokazilo o plačilu, če nastane obveznost plačila DDV).

### Stroški storitev zunanjih izvajalcev

#### 3.3.6.1 Delo po pogodbi o opravljanju storitev

Stroški najema prostorov in opreme so del stroškov dela po pogodbi o opravljanju storitev, če so namenjeni neposrednemu izvajanju operacije (izvedba delavnic, usposabljanj ipd., ki so del vsebinskih aktivnosti na operaciji). Obsegajo stroške najema prostorov in opreme za potrebe izvajanja operacije, plačane tretji osebi. Stroški najema prostorov in opreme za zaposlene so lahko upravičeni zgolj v okviru poenostavljenih oblik nepovratnih sredstev in vračljivih podpor. Poleg dokazil, navedenih v navodilih OU o upravičenih stroških v poglavju 2 Vrste stroškov, upravičenec po potrebi predloži listo prisotnosti.

Ne glede na navodila OU o upravičenih stroških se kot ustrezno dokazilo namesto pogodbe lahko predloži tudi naročilnica, kadar ni drugače določeno z zakonodajo in predpisi.

#### 3.3.6.2 Delo po podjemni in avtorski pogodbi

Upravičenci lahko za izvajanje operacije sklepajo podjemne pogodbe in avtorske pogodbe z zunanjimi sodelavci.

Zakon o avtorski in sorodnih pravicah (Uradni list RS, št. 16/07 – uradno prečiščeno besedilo, s spremembami) ureja razmerja v zvezi z intelektualnim delom avtorske narave, Obligacijski zakonik (Uradni list RS, št. 97/07 – uradno prečiščeno besedilo, s spremembami) pa ureja razmerja v zvezi z delom po podjemni pogodbi.

Sklepanje avtorskih in podjemnih pogodb s svojimi zaposlenimi je neupravičen strošek. Prav tako je strošek avtorskih in podjemnih pogodb neupravičen v primeru konzorcija ne glede na to, kateri izmed konzorcijskih partnerjev sklene avtorsko oziroma podjemno pogodbo z zaposlenim pri kateremkoli konzorcijskem partnerju. V primeru izplačila avtorskega honorarja preko avtorske agencije je strošek provizije agencije upravičen.

Avtorska ali podjemna pogodba mora poleg splošnih določil vsebovati tudi:

* logotip EKP, skladno z navodili OU na področju komuniciranja vsebin,
* vsebino pogodbenega dela (razvidna povezava z operacijo),
* bruto ceno na enoto,
* število ur dela, avtorskih pol idr.,
* rok in čas izvedbe,
* navedbo o obveznosti poročanja,
* navedbo o obveščanju in informiranju javnosti, skladno z navodili OU na področju komuniciranja vsebin,
* navedbo, da avtor oziroma podjemnik ni zaposlen pri upravičencu (naročniku),
* navedbo o upravičenosti drugih stroškov (prevozni stroški, stroški prenočevanja), če je relevantno.

Pri izbiri podjemnika oziroma avtorja je treba spoštovati načela gospodarnosti, učinkovitosti in uspešnosti. Upravičenci, opredeljeni kot naročniki po zakonu, ki ureja javno naročanje, ravnajo skladno s tem zakonom. V primerih izbora izvajalca v t. i. evidenčnem naročilu in ko upravičenci niso naročniki po zakonu, ki ureja javno naročanje (kadar je vrednosti brez DDV enaka ali višja od 5.000 EUR, so upravičenci dolžni ravnati skladno z določili v tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ. V primerih izvedbe naročila, ko je vrednost brez DDV nižja od 5.000 EUR (tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ ne določa posebnih pravil), pa je upravičenec dolžan poleg ostalih dokazil predložiti tudi pisno utemeljitev izbire posameznega avtorja oziroma podjemnika, s katerim se sklene avtorska oziroma podjemna pogodba. Upravičenec mora ustrezno izpolniti tudi prilogo 6 skladno z določili v tč. 3.1.3 navodil MIZŠ.

V primeru, ko se pri avtorskih in podjemih pogodbah ne izstavlja račun, ampak zahtevek za izplačilo, se za izpolnjevanje priloge 6 kot vrednost pogodbe brez DDV upošteva prva bruto vrednost (neto znesek s prištetim prispevkom za PIZ delojemalca, prispevek za ZZ delojemalca, davčni odtegljaj). Navedeno smiselno izhaja iz izračuna ocenjene vrednosti javnega naročila (na podlagi katere naročnik ugotovi, ali je glede na mejne vrednosti zakona, ki ureja javno naročanje, treba slednjega uporabiti in kateri postopek javnega naročanja in mesto objave obvestil v zvezi z javnim naročilom mora v tem primeru izbrati).

Prevozni stroški in stroški prenočevanja iz naslova avtorske in podjemne pogodbe so natančneje opredeljeni v naslednji točki 3.3.6.3.

Stroški dnevnic v okviru podjemne in avtorske pogodbe so neupravičeni.

Ministrstvo lahko od upravičenca zahteva utemeljitev, da delo po podjemni ali avtorski pogodbi nima elementov delovnega razmerja.

#### 3.3.6.3 Drugi stroški storitev zunanjih izvajalcev

Za zunanje sodelavce je treba prevozne stroške in stroške prenočevanja vključiti v pogodbo, ki jo sklenejo z upravičencem, in stroške uvrstiti pod vrsto stroška drugi stroški storitev zunanjih izvajalcev. Enako velja v primeru, ko prevozne stroške in stroške prenočevanja za zunanjega sodelavca naroči in plača upravičenec (naročnik) na podlagi izstavljenega(ih) računa(ov). Skladno z nacionalno zakonodajo so prevozni stroški in stroški prenočevanja osnova za obračun in plačilo akontacije dohodnine in prispevkov.

Drugi stroški storitev zunanjih izvajalcev so torej namenjeni predvsem drugim stroškom iz naslova avtorskih in podjemnih pogodb, ki ne predstavljajo stroškov dela po navodilih OU o upravičenih stroških in zato ne sodijo v osnovo za izračun pavšalnega financiranja. V osnovo za izračun pavšalnega financiranja sodijo le neposredni stroški osebja (dejanski stroški opravljenega dela).

Navedeno tudi pomeni, da jih je treba načrtovati ločeno, poleg tega pa jih je treba ločeno specificirati (in obračunati) tudi v samih avtorskih in podjemnih pogodbah (npr. 1. stroški dela avtorja oziroma podjemnika ter 2. drugi stroški po avtorskih /podjemnih pogodbah).

### Poenostavljene oblike nepovratnih sredstev in vračljive podpore

V tej točki so opredeljene posebnosti za poenostavljene oblike nepovratnih sredstev in vračljive podpore, ki sicer po namenu ne predstavljajo nove vrste stroškov, temveč predstavljajo posebnost **z vidika oblike** uveljavljanja upravičenih stroškov. Navedeno pomeni, da veljajo vsa določila navodil MIZŠ in OU o upravičenih stroških, tudi tista, ki opredeljujejo posebne zahteve in omejitve za posamezno vrsto stroška, ki se uveljavlja v obliki dejanskih stroškov, v enaki meri tudi za poenostavljene oblike nepovratnih sredstev in vračljive podpore, če ni v navodilih MIZŠ ali v navodilih OU o upravičenih stroških ali z načinom izbora operacij (javni razpis, javni poziv ali neposredna potrditev operacije) oziroma pogodbo o sofinanciranju drugače določeno.

***3.3.7.1 Pavšalno financiranje, določeno z uporabo odstotka za eno ali več kategorij stroškov***

Pavšalna stopnja za posredne stroške ali za druge kategorije stroškov (pavšalno financiranje) se uveljavlja v okviru vsakega posredovanega ZzI, pri čemer se za te posredne stroške ne prilaga dokazil. Pavšalna stopnja se uveljavlja po stopnji, kot je določena na ravni načina izbora operacij (javni razpis, javni poziv ali odločitev OU o podpori v primeru neposredne potrditve operacije) oziroma v pogodbi o sofinanciranju.

V skladu z 68.a členom Uredbe (EU) št. 1303/2013 se lahko za izračun neposrednih stroškov za osebje pri operaciji uporabi pavšalna stopnja v višini do 20 % neposrednih stroškov pri tej operaciji (uporaba te poenostavljene oblike stroškov za osebje mora biti določena na ravni načina izbora operacije: javni razpis, javni poziv ali neposredna potrditev operacije), pri čemer velja, da neposredni stroški te operacije ne vključujejo javnih naročil gradenj, katerih višina presega mejno vrednost iz točke (a) člena 4 Direktive 2014/24/EU.

S prvo točko 68.b člena Uredbe (EU) št. 1303/2013 določena pavšalna stopnja, v višini do 40 % upravičenih neposrednih stroškov za osebje (za kritje preostalih upravičenih stroškov operacije), se ne uporabi za stroške osebja, izračunane na podlagi pavšalne stopnje iz prejšnjega odstavka.

***3.3.7.2 Standardne lestvice stroškov na enoto***

Upravičenec standardne lestvice stroškov na enoto uveljavlja v skladu z metodologijo, ki je določena na ravni načina izbora operacije (javni razpis, javni poziv ali odločitev OU o podpori v primeru neposredne potrditve operacije) oziroma v pogodbi o sofinanciranju.

V prilogi 5 Poročili v okviru poenostavljenih oblik stroškov se nahaja obrazec mesečno poročilo (zavihek 1 »Mesečno poročilo SSE za osebje«), ki se uporabi kot dokazilo v okviru standardnih lestvic stroškov na enoto, če enota standardne lestvice stroška predstavlja strošek dela zaposlenega **na mesec**.

V okviru stroška »Standardne lestvice stroškov na enoto – urna postavka stroškov osebja, skladno z 68.a (2) členom Uredbe (EU) št. 1303/2013«, se kot dokazilo uporabi obrazec mesečna časovnica (zavihek 1 »Zaposlitev«) iz priloge 3 Poročilo o opravljenem delu - časovnica.

V primeru, da se v okviru stroška standardne lestvice stroškov na enoto uveljavlja strošek dela zaposlenega **na uro**, se v mesečno časovnico na skupni ravni vedno beleži 100 % delovni čas zaposlenega na mesec, kar pomeni, da se poleg dela na zadevni operaciji beleži tudi preostalo delo (opravljeno bodisi na drugi operaciji EKP ali pa se beleži ure za delo, ki ni financirano iz sredstev EKP) in odsotnosti. Pri uveljavljanju obsega ur v okviru stroška dela na uro so upravičene le dejansko opravljene delovne (efektivne) ure zaposlenega na operaciji v določenem mesecu. Iz navedenega izhaja, da se za posamezni mesec morebitnih odsotnosti (dopusti, prazniki, bolniške itd.) ne upošteva v obseg ur, ki jih upravičenec uveljavlja v okviru upravičene višine stroška za zaposlenega, ker so morebitne odsotnosti že upoštevane v sami višini urne postavke. Vse navedeno v tem odstavku velja ne glede na to, ali se uveljavlja delovne efektivne ure v okviru stroška »Standardne lestvice stroškov na enoto – urna postavka stroškov osebja, skladno z 68.a (2) členom Uredbe (EU) št. 1303/2013« ali v okviru stroška, ko je višina urne postavke določena na ravni načina izbora operacije (skladno z določili javnega razpisa, javnega poziva ali ob načrtovanju neposredne potrditve operacije) z vnaprej sprejeto metodologijo ministrstva.

V okviru stroška »Standardne lestvice stroškov na enoto – urna postavka stroškov osebja, skladno z 68.a (3) členom Uredbe (EU) št. 1303/2013«, skupno število ur, prijavljenih oziroma uveljavljenih na osebo za določeno leto, ne sme presegati števila ur, ki se uporabijo za izračun te urne postavke skladno z 68.a (2) členom Uredbe (EU) št. 1303/2013 (to je 1720 ur oziroma ustrezno sorazmerno število ur od 1720 za osebe, ki delajo s krajšim delovnim časom). Navedeno velja za vsako operacijo, katere sklep o izboru je izdan oziroma je pogodba o sofinanciranju sklenjena po 2. 8. 2018.

Ne glede na vrsto poenostavljene oblike stroškov dela, se kot dokazilo predloži mesečno poročilo/mesečno časovnico tudi za osebe, ki so 100 % zaposlene na operaciji.

Poleg mesečnega poročila/mesečne časovnice se kot dokazilo za uveljavljanje stroškov dela, ne glede na vrsto poenostavljene oblike stroška, vedno predloži tudi pravni akt (pogodba o zaposlitvi ali aneks ali drug pravni akt), ki izkazuje razporeditev zaposlenega na operacijo in morebitne druge zahteve oziroma elemente, določene na ravni načina izbora operacij (javni razpis, javni poziv ali neposredna potrditev operacije) oziroma v pogodbi o sofinanciranju. V primeru nove zaposlitve pri upravičencu za delo na operaciji se kot dokazilo za uveljavljanje stroškov dela, ne glede na vrsto poenostavljene oblike stroška, predloži dokazilo, ki izkazuje prijavo v obvezna socialna zavarovanja (obrazec M-1 s pripadajočim potrdilom o prijavi).

V okviru stroška »Standardne lestvice stroškov na enoto – urna postavka stroškov osebja, skladno z 68.a (2) členom Uredbe (EU) št. 1303/2013«, upravičenec izračuna višino urne postavke tako, da zadnje evidentirane letne stroške za zaposlene deli s 1720 urami za osebe s polnim delovnim časom oziroma z ustreznim sorazmernim številom ur od 1720 za osebe, ki delajo s krajšim delovnim časom, pri čemer v števec (zadnje evidentirane letne stroške za zaposlene) ne sodijo dodatki, ki predstavljajo enkratni dogodek oziroma ne sodijo v redno delovno mesečno obvezo zaposlenega, kot na primer povečan obseg dela, mentorski dodatek, odpravnina, stroški za preventivne zdravstvene preglede, stroški za službena potovanja in dodatki, ki jih opredeljujejo navodila MIZŠ v točki 3.3.2.1.

***3.3.7.3 Pavšalni zneski***

Upravičenec pavšalne zneske uveljavlja v skladu z metodologijo, ki je določena na ravni načina izbora operacij (javni razpis, javni poziv ali odločitev OU o podpori v primeru neposredne potrditve operacije) oziroma v pogodbi o sofinanciranju.

Priloga 5 Poročili v okviru poenostavljenih oblik stroškov vsebuje tudi obrazec Poročilo o napredku (zavihek 2 »Poročilo o napredku LUMP SUM«), ki se kot dokazilo uporablja za upravičenost stroška Pavšalni zneski ("lump sum"), če ni drugače določeno z metodologijo oziroma pogodbo o sofinanciranju.

## Omejitev višine posameznih vrst stroškov

V prilogi 4 so navedene omejitve in najvišje vrednosti nekaterih upravičenih stroškov, ki jih priznava ministrstvo (kategorija Stroški plač in povračil stroškov v zvezi z delom, Stroški storitev zunanjih izvajalcev, Stroški informiranja in komuniciranja). Ministrstvo jih lahko po potrebi spremeni, npr. glede na stanje na trgu.

Pri posamezni operaciji se lahko višina upravičenih stroškov dodatno omeji.

# poročanje IN način financiranja

Upravičenec skladno z določili pogodbe o sofinanciranju poroča o izvajanju operacije v IS e-MA.

Skrbnik pogodbe o sofinanciranju na ministrstvu lahko od upravičenca zahteva dodatna poročila o poteku operacije, ki jih ne oblikuje IS e-MA.

Vrste poročil:

* poročilo o izvajanju operacije (vsebinsko in finančno poročilo v ZzI)
* letno poročilo (rok za oddajo je 31. januar za preteklo koledarsko leto oziroma skladno s pogodbo o sofinanciranju)
* končno poročilo (rok za oddajo je ob zaključku operacije oziroma skladno s pogodbo o sofinanciranju).

## Način financiranja in uveljavljanje zahtevkov za izplačilo

V skladu s pravili EKP in zakonodaje s področja javnih financ se financiranje operacij izvaja po principu povračil za nastale in plačane stroške. Upravičenec bo prejel sredstva sofinanciranja na osnovi pravilno izdanih in popolnih ZzI za upravičene stroške izvajanja operacije, ki so nastali in bil plačani v preteklem obdobju. Izjema so predplačila in izjeme v skladu z veljavnim zakonom, ki ureja izvrševanje proračuna Republike Slovenije, kot je opredeljeno v nadaljevanju.

V primeru konzorcija upravičenec najkasneje v 8 dneh po prejemu sredstev za ZzI od ministrstva predloži ustrezna dokazila o plačilu konzorcijskim partnerjem. Če upravičenec dokazil o plačilu ZzI konzorcijskim partnerjem ne predloži v roku 8 dni, se mu zadržijo nadaljnja izplačila iz naslova operacije.

V primeru, da je znotraj konzorcija dogovorjeno predplačilo, upravičenec najkasneje v 8 dneh po prejemu predplačila od ministrstva predloži ustrezna dokazila o plačilu predplačila konzorcijskim partnerjem. Če upravičenec dokazil o plačilu predplačila konzorcijskim partnerjem ne predloži v roku 8 dni, se mu zadržijo nadaljnja izplačila iz naslova operacije.

Za namen preverjanj upravljanja v skladu s 125. členom Uredbe (EU) št. 1303/2013 upravičenci v ZzI za izplačilo stroškov predložijo obvezna dokazila v obliki skeniranih originalov ali dokumentov, ki nastanejo izključno v e-obliki, kot so opredeljena v veljavnih navodilih OU o upravičenih stroških, v poglavju 2 Vrste stroškov ter v tč. 3.3 Posebna pravila za posamezne vrste upravičenih stroškov navodil MIZŠ:

* dokazila o upravičenosti stroška: dokazila so verodostojne listine (pogodbe, dokazila o opravljenem postopku in druge podlage za izstavitev računa);
* dokazila o opravljeni storitvi ali dobavi blaga;
* računi ali e-računi oziroma verodostojne knjigovodske listine;
* dokazila o plačilu (izjeme so določene v nadaljevanju te tč.).

Ne glede na izjemo v veljavnih navodilih OU o upravičenih stroških, ki v tč. 1.4.1 Dokazila, določa, da v primeru, kjer posamezno naročilo ne presega vrednosti 20.000 EUR, upravičenci predložijo račun ali e-račun oziroma verodostojne knjigovodske listine ter dokazilo o plačilu (izjeme so določene v vsakokrat veljavnem ZIPRS), v primeru operacij na ministrstvu upravičenci v ZzI za posamezne vrste upravičenih stroškov predložijo vsa dokazila, ki so določena v prejšnjem odstavku, v preostalih delih veljavnih navodilih OU o upravičenih stroških ter v poglavju 2 Vrste stroškov in v tč. 3.3 Posebna pravila za posamezne vrste upravičenih stroškov navodil MIZŠ.

Upravičenec posreduje ministrstvu ZzI z obveznimi prilogami najkasneje 15 dni po zaključku vsakega npr. trimesečnega obdobja od datuma podpisa pogodbe o sofinanciranju oziroma skladno z določili v pogodbi o sofinanciranju.

Upravičenec za oddajo ZzI na ministrstvo spremeni status ZzI v IS e-MA v status ODDAN. Ta korak izvede odgovorna oseba za podpisovanje e-računov pri upravičencu oziroma druga oseba z ustreznim pooblastilom (v nadaljevanju: podpisnik), ki ga je treba predložiti. Podpisniki v IS e-MA dostopajo na enak način kot osebe, ki pripravljajo ZzI, kar pomeni, da prav tako potrebujejo digitalno potrdilo ter predhodno urejene dostopne pravice.

Ob potrditvi ZzI se kreirajo 4 izpisi pdf, ki se shranijo v IMIS (dokumentni sistem), in sicer obrazec ZzI ter njegove priloge finančno poročilo, vsebinsko poročilo in seznam računov. ZzI se pred tem tudi elektronsko podpiše prek portala SI-CAS.

Za ZzI status ODDAN v IS e-MA pomeni, da so bile vse sistemske kontrole ZzI uspešne, da je ZzI elektronsko podpisan ter uspešno predan na UJP. Na podlagi tega ministrstvo prejme e-račun, ki nadomešča obrazec ZzI v fizični obliki. Upravičencu za oddajo ZzI ni treba posredovati ministrstvu nobene dokumentacije oziroma dokazil v fizični obliki. **Upravičenec zagotovi predložitev dokazil ministrstvu z ustreznim vnosom dokazil v digitalni obliki (skenirani originali ali dokumenti, ki nastanejo izključno v e-obliki) v IS e-MA, skladno z veljavnimi Navodili za uporabo IS e-MA**, s spremembami, dostopnimi na spletni strani: [https://navodila.ema.arr.gov.si/confluence/display/EUD/Navodila+za+uporabo+IS+e-MA](https://navodila.ema.arr.gov.si/confluence/display/EUD/Navodila%2Bza%2Buporabo%2BIS%2Be-MA) ali neposredno v IS e-MA preko gumba Uporabniška dokumentacija, ki vodi na spletno stran: https://navodila.ema.arr.gov.si/confluence/

**Obvezne priloge ZzI so**:

1. vsebinsko poročilo o izvajanju operacije (*podatke* *izpolniti v IS e-MA),*
2. finančno poročilo o izvajanju operacije (*podatke* *izpolniti v IS e-MA)*,
3. seznam računov (*podatke* *izpolniti v IS e-MA)* s predloženimi:
	1. obveznimi dokazili v obliki skeniranih originalov ali dokumentov, ki nastanejo izključno v e-obliki, ki so navedena v veljavnih navodilih OU o upravičenih stroških, v poglavju 2 Vrste stroškov ter v tč. 3.3 Posebna pravila o upravičenih stroških navodil MIZŠ,
	2. gradivi za objavo na spletnih straneh ministrstva (glej poglavje Objava gradiv na spletnih straneh ministrstva),
4. ob prvem oziroma drugem ZzI in v roku 8 dni po izplačilu zadnjega ZzI na operaciji izpis računovodske evidence stroškovnega mesta za operacijo.

Prilogo 8: Priloga k Zahtevku za izplačilo (obrazec FS-MIZŠ) upravičenec izpolni in vnese neposredno na ZzI v IS e-MA v primeru, ko upravičenec izvaja program oziroma po pozivu ministrstva. Tudi vso morebitno preostalo dokumentacijo, razen gradiva za objavo na spletnih straneh ministrstva, upravičenec predloži ministrstvu na način, da jo vnese neposredno v IS e-MA.

Upravičenec še pred oddajo ZzI zagotovi, da je dokumentacija vseh postopkov javnih naročil, JZP oziroma postopka po ZNKP takoj po podpisu pogodbe o izvedbi javnega naročila, JZP oziroma koncesijske pogodbe po ZNKP dostopna v IS e-MA in o tem istočasno obvesti skrbnika pogodbe o sofinanciranju na ministrstvu. Dokumentacijo, s katero v času podpisa pogodbe javnega naročila, JZP oziroma koncesijske pogodbe o ZNKP še ne razpolaga (npr. zavarovanja), takoj po njenem prejemu vnese v IS e-MA in o tem istočasno obvesti skrbnika pogodbe o sofinanciranju na ministrstvu.

V okviru obveznih dokazil navedenih v prejšnjem odstavku v tč. 3a obveznih prilog ZzI upravičenec v primeru izbora izvajalca, izbranega po postopku oddaje javnega naročila, predloži:

* kopijo celotne dokumentacije v postopku oddaje javnega naročila v skladu z veljavno zakonodajo, ki se predloži samo pri prvem uveljavljanju stroška izvajalca, izbranega po postopku oddaje javnega naročila (npr. interno pravno podlago (če jo upravičenec ima), predhodno informativno obvestilo, izračun ocenjene vrednosti, dokument z navedbo vira in obsega sredstev, dokumentacija v zvezi z oddajo javnega naročila z vsemi morebitnimi spremembami, zapisnik o javnem odpiranju ponudb, celotno prejeto ponudbo izbranega ponudnika, dokument o pregledu in ocenjevanju ponudb, odločitev o oddaji, končno poročilo o oddaji javnega naročila, preveritev ponudbe, pogodba in morebitni aneks(i), poročila o reviziji oziroma vso ključno nastalo dokumentacijo glede na izvedeno vrsto postopka javnega naročila)
* izjavo, da bo zagotavljal revizijsko sled predložene dokumentacije postopka (po poslanem obvestilu skrbniku pogodbe o dostopnosti dokumentacije v IS e-MA ne bo brisal predloženih dokumentov) in,
* izpolnjeno prilogo 6: Evidenca javnih naročil, JZP in postopka po ZNKP – javna naročila z objavami na portalu JN / Ur. l. EU.

Upravičenec je dolžan kot eno izmed dokazil za izkazovanje stroškov v ZzI skladno z navodili OU o upravičenih stroških predložiti dokumentacijo v postopku oddaje javnega naročila. Ob upoštevanju načela sorazmernosti pa upravičenec te dokumentacije v ZzI ni dolžan predložiti, če strošek, ki se uveljavlja, predstavlja le del predmeta oddanega javnega naročila (izvedeno javno naročilo na podlagi zakona, ki ureja javno naročanje, ali izvedeno t. i. evidenčno naročilo ali izvedeno naročilo, ko upravičenci niso naročniki po zakonu, ki ureja javno naročanje) upravičenca in je ta del predmeta kot skupni strošek na operaciji nižji od 5.000 EUR.

V primerih, ko so v okviru javnega naročila stroški, ki so del dveh ali več operacij s področja EKP po pogodbah o sofinanciranju, sklenjenih z ministrstvom, se upošteva načelo sorazmernosti in upravičenec dokumentacije v postopku oddaje javnega naročila v ZzI ni dolžan predložiti, če strošek, ki se uveljavlja, predstavlja le del predmeta oddanega javnega naročila in je ta del predmeta kot skupni strošek iz vseh operacij s področja EKP po pogodbah o sofinanciranju, sklenjenih z ministrstvom, nižji od 5.000 EUR.

Ne glede na navedeno pa je dokumentacija oddanega javnega naročila lahko predmet naknadnih preverjanj s strani nadzornih organov in se za strošek, v primeru, da se ugotovi, da ta ni upravičen, zahteva vračilo neupravičeno prejetih sredstev skladno s pogodbo o sofinanciranju.

V okviru obveznih dokazil, navedenih v desetem odstavku te tč. v tč. 3a obveznih prilog ZzI, upravičenec v primeru izbora izvajalca v t. i. evidenčnem naročilu in ko upravičenci niso naročniki po zakonu, ki ureja javno naročanje (kadar je vrednosti brez DDV enaka ali višja od 5.000 EUR), v skladu s tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ, predloži:

* kopijo dokumentacije, ki se predloži samo pri prvem uveljavljanju stroška izvajalca, izbranega po pridobitvi 3 relevantnih ponudb ali posredovanju povpraševanja vsaj 6 relevantnim ponudnikom (npr. interno pravno podlago (če jo upravičenec ima), povabilo k oddaji ponudbe (vključno z dokazilom, komu in na kakšen način je bilo povabilo poslano), prejete ponudbe ponudnikov, dokazila o relevantnosti ponudb oziroma ponudnikov (iz katerih je razvidno, da je preveril zmogljivost ponudnika in nasprotje interesov skladno z določili v tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ) odločitev o oddaji, naročilnica ali pogodba in morebitni aneks) in
* izpolnjeno prilogo 6: Evidenca javnih naročil, JZP in postopka po ZNKP – naročila pod vrednostnim pragom za objavo na portalu JN.

V okviru obveznih dokazil navedenih v desetem odstavku te tč. v tč. 3a obveznih prilog ZzI upravičenec v primeru izbora izvajalca v postopku JZP, v skladu s tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ, predloži:

* kopijo celotne dokumentacije v postopku sklepanja in izvajanja JZP v skladu z veljavno zakonodajo, ki se predloži samo pri prvem uveljavljanju stroška izvajalca, izbranega po postopku JZP (predhodni postopek, odločitev o JZP (s strani vlade ali predstavniškega organa samoupravne lokalne skupnosti sprejeta odločitev/sklep o ugotovitvi javnega interesa za sklenitev JZP in predložitev soglasja ustanovitelja, če izvaja JZP drug javni partner (pravna oseba javnega prava, ki jo ustanovi država ali samoupravna lokalna skupnost oziroma druga oseba, ki je javni naročnik po določbah zakona, ki ureja javna naročila)), akt o JZP, dokumentacijo javnega razpisa in drugo ustrezno dokumentacijo celotnega postopka glede na obliko JZP (statusno partnerstvo ali pogodbeno partnerstvo (in glede na obliko pogodbenega partnerstva koncesijsko razmerje ali javnonaročniško razmerje)) oziroma celotno dokumentacijo postopka izbire koncesionarja po postopku po ZNKP, ki se predloži samo pri prvem uveljavljanju stroška izvajalca, izbranega po postopku po ZNKP,
* izjavo, da bo zagotavljal revizijsko sled predložene dokumentacije postopka (po poslanem obvestilu skrbniku pogodbe o dostopnosti dokumentacije v IS e-MA ne bo brisal predloženih dokumentov) in
* izpolnjeno prilogo 6: Evidenca javnih naročil, JZP in postopka po ZNKP – izveden postopek JZP.

Izjeme v skladu z veljavnim zakonom, ki ureja izvrševanje proračuna Republike Slovenije, pri katerih lahko upravičenec poravna stroške najkasneje naslednji delovni dan po prejemu sredstev od ministrstva in najkasneje v 8 dneh po plačilu predloži ustrezna dokazila o plačilu stroškov, so:

1. investicijski transferi občinam in posrednim proračunskim uporabnikom ob predložitvi pravilne dokumentacije za izplačilo v ZzI,
2. izplačila iz proračuna upravičencu, ki je občina, posredni uporabnik proračuna ali nosilec javnih pooblastil, ob predložitvi pravilne dokumentacije za izplačilo v ZzI (vključno z računi ali drugimi enakovrednimi knjigovodskimi listinami).

Upravičenec v teh primerih predloži dokumentacijo za izplačilo ZzI 25 dni pred dnevom izplačila izvajalcu oziroma končnemu prejemniku. Če upravičenec dokazil o plačilu izvajalcem ne predloži v roku 8 dni, se mu zadržijo nadaljnja izplačila iz naslova operacije.

Če je v okviru operacije bilo izplačano predplačilo, se v prejšnjem odstavku navedene izjeme v skladu z veljavnim zakonom, ki ureja izvrševanje proračuna Republike Slovenije lahko uporabijo samo v primeru, če je izplačano predplačilo v celoti poračunano.

Najkasneje v 8 delovnih dneh po prejemu sredstev od ministrstva mora upravičenec ministrstvu posredovati dokazila o plačilu stroškov, ki vsebuje sken bančnega izpisa, kjer so posamezna plačila označena z zaporedno številko iz seznama računov. Pri samoobdavčitvi - dobava blaga ali storitev iz tujine, gradnja (76. člen Zakona o davku na dodano vrednost, Uradni list RS, št. 13/11 – uradno prečiščeno besedilo, s spremembami) mora upravičenec predložiti tudi obrazec DDV-O, evidenca prejetih in izdanih računov, dokazilo o plačilu, če nastane obveznost plačila DDV.

Na računu oziroma drugi enakovredni knjigovodski listini oziroma v primeru e-računa je na pravni podlagi za nastanek stroška – naročilnica, pogodba itd. treba navesti:

• stroškovno mesto, razen za stroške iz kategorije Poenostavljene oblike nepovratnih sredstev,

• v primeru, da se ne uveljavlja celotna vrednost, tudi višino zneska, ki se uveljavlja na posamezni operaciji sofinancirani iz EKP, in ključ izračuna.

V primeru mesečnega uveljavljanja plač se podrobnejšega vsebinskega poročila ne prilaga mesečno, temveč le ob vsakem trimesečju oziroma skladno z določili v pogodbi o sofinanciranju.

Listo prisotnosti upravičenec obvezno predloži kot dokazilo za izvedbo različnih aktivnosti (npr. seminar, usposabljanje, zaključna konferenca, delo po avtorski pogodbi, delo po podjemni pogodbi, najem prostora in opreme za izvajanje operacije ipd.). V primeru, ko gre za izvajanje večdnevne aktivnosti, se kot dokazilo predloži za vsak dan posebej samostojna lista prisotnosti. V primeru, da se aktivnost izvaja na daljavo, velja kot ustrezno dokazilo tudi elektronski zapis. Če se lista prisotnosti nanaša na več stroškov v okviru enega ZzI, jo upravičenec naveže ob vsaki prijavi upravičenih stroškov v IS e-MA. Obrazec Lista prisotnosti se nahaja v prilogi 2.

Upravičenec priloži v ZzI navedbo podpisnikov dokumentacije ob oddaji prvega ZzI. Ob vsakokratni spremembi podpisnikov upravičenec priloži v ZzI navedbo novih podpisnikov dokumentacije v okviru posredovanega ZzI.

V tekočem koledarskem letu ministrstvo zagotavlja izplačilo le za ZzI, ki so oddani v IS e-MA do 15. septembra oziroma do roka, navedenega v pogodbi o sofinanciranju. V ta ZzI vključi upravičenec izdatke, ki so nastali do tega datuma. Vse ostale ZzI, ki bodo predloženi po tem datumu, bo ministrstvo izplačalo v skladu s proračunskimi možnostmi ter pravilnikom o zaključku posameznega proračunskega leta.

Ministrstvo bo za izvedbo operacije upravičencu nakazalo sredstva na podlagi pravilnih in popolnih ZzI, pripravljenimi v skladu s temi navodili in navodili OU o upravičenih stroških.

Upravičenec mora pri posredovanju ZzI ministrstvu ravnati skladno z Zakonom o opravljanju plačilnih storitev za proračunske uporabnike (Uradni list RS, št. 77/16, s spremembami) in usmeritvami ministrstva.

ZzI z obveznimi prilogami upravičenec odda v IS e-MA.

Rok za izplačilo ZzI je največ 30 dni in začne teči od prejema pravilnega in popolnega ZzI, pri čemer pravilnost in popolnost ZzI potrdi skrbnik pogodbe o sofinanciranju na ministrstvu, ki opravi preverjanje pred izplačilom.

## Predplačila

Predplačilo je namenjeno pokrivanju izdatkov, ki bodo nastali pri upravičencu v okviru izvajanja operacije in bodo utemeljeni s prejetimi računi ali računovodskimi listinami z enako dokazno vrednostjo. Nenamenska raba prejetega predplačila (npr. sklepanje depozitnih poslov pri komercialni banki za prejeto predplačilo) ni dovoljena.

V primeru konzorcija mora biti morebitno izplačilo predplačila upravičenca preostalim konzorcijskim partnerjem urejeno s konzorcijsko pogodbo.

Pogoje, upravičene prejemnike in višino predplačila določa veljavni zakon, ki ureja izvrševanje proračuna Republike Slovenije.

Predplačilo se izvrši na osnovi predloženega zahtevka za izplačilo predplačila v odstotku in na način, ki je določen v pogodbi o sofinanciranju. Upravičenec v IS e-MA pripravi in odda obrazec Zahtevek za izplačilo predplačila brez finančnega zavarovanja (ZzIA) ali obrazec Zahtevek za izplačilo predplačila s finančnim zavarovanjem (ZzIP). Upravičenec pred oddajo ZzIA ali ZzIP izpolni tudi izjavo iz priloge 9 in jo vnese neposredno na ZzIA ali ZzIP v IS e-MA.

### Predplačila za operacije, ki niso predmet državnih pomoči (predplačila brez finančnega zavarovanja)

Predplačila se izvajajo po sistemu izplačila večkratnih predplačil pri izvajanju operacije, s sprotnim poračunavanjem vsakega posameznega predplačila v celoti.

Upravičenec je v primeru prejetega predplačila dolžan ministrstvu predložiti ZzI ali več ZzI z obveznimi dokazili v višini izplačanega predplačila skladno s pogodbo o sofinanciranju v povezavi z vsakokrat veljavnim zakonom, ki ureja izvrševanje proračuna Republike Slovenije. To pomeni, da se bodo predplačila iz proračuna Republike Slovenije izplačevala največ v višini kot je v prihodnjem s pogodbo o sofinanciranju določenem obdobju dejansko potrebno za izvajanje operacije, pri čemer višina posameznega predplačila ne sme presegati odstotka, določenega v veljavnem zakonu, ki ureja izvrševanje proračuna Republike Slovenije. Po celotnem poračunu predhodnega predplačila upravičenec lahko pridobi novo predplačilo za pokrivanje izdatkov za prihodnje obdobje, določeno s pogodbo o sofinanciranju.

Za predplačilo v višini nad 100.000 EUR je treba pred podpisom pogodbe o sofinanciranju pridobiti soglasje ministra, pristojnega za finance, prav tako je soglasje treba pridobiti pred vsakim naslednjim izplačilom predplačila v višini nad 100.000 EUR, kar bo dogovorjeno z aneksom k pogodbi. Soglasje se izda pod pogoji, navedenimi v veljavnem zakonu, ki ureja izvrševanje proračuna Republike Slovenije (pogoji, ki jih mora izpolnjevati prejemnik predplačila so: pozitivno poslovanje v preteklem letu, poravnane davčne obveznosti in solventnost v preteklih treh mesecih – obrazec AJPES BON-2).

Poračun predplačila se bo izvajal na način, da se od vrednosti vsakega predloženega ZzI ali več ZzI z obveznimi dokazili, ki jih mora upravičenec v višini izplačanega preplačila predložiti ministrstvu v navedenem roku, sproti odšteva znesek predplačila, tako da se vsakokratno izplačano predplačilo poračuna v celoti.

Če upravičenec ZzI z obveznimi dokazili v višini izplačanega predplačila ne predloži v navedenem roku, se mu vsa nadaljnja izplačila iz naslova operacije zadržijo, ministrstvo pa lahko zahteva tudi vračilo izplačanega predplačila. Prav tako se mu do celotnega poračuna predplačila zadržijo vsa nadaljnja izplačila iz naslova operacije.

Pred zaključkom operacije oziroma z zadnjim predloženim ZzI morajo biti vsa izplačana predplačila v celoti poračunana, v nasprotnem primeru je upravičenec dolžan vrniti preostanek prejetega predplačila skladno s pogodbo o sofinanciranju.

### Predplačila v primeru operacij, ki so predmet državnih pomoči (predplačila s finančnim zavarovanjem)

V skladu z veljavnim zakonom, ki ureja izvrševanje proračuna Republike Slovenije in Uredbo (EU) št. 1303/2013 je mogoče predplačila iz proračuna Republike Slovenije v primeru operacij, ki se izvajajo po shemah državnih pomoči dodeliti in izplačati do višine odstotka, določenega v Uredbi (EU) št. 1303/2013.

Izplačilo predplačila se sme izvršiti le na podlagi ustreznega finančnega zavarovanja za zavarovanje predplačila.

V skladu z navodili OU za finančno upravljanje se s pogodbo o sofinanciranju določi odstotek predplačila ter podrobneje opredeli način uveljavljanja, zavarovanja in poračunavanja predplačila.

# osebni podatki ter SPREMLJANJE in VREDNOTENJe operacije

## Zbiranje in obdelava osebnih podatkov

Ministrstvo obdeluje in posreduje osebne podatke, pridobljene s strani upravičenca, na podlagi določil c. in e. točke prvega odstavka 6. člena Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119, z dne 4. 5. 2016, str. 1, s spremembami, v nadaljevanju: Splošna uredba o varstvu podatkov), četrtega odstavka 9. člena Zakona o varstvu osebnih podatkov (Uradni list RS, št. 94/07 – uradno prečiščeno besedilo, s spremembami) v povezavi s 27., 54., 96. in 125. členom Uredbe (EU) št. 1303/2013, 6. členom Uredbe (EU) št. 1301/2013, 5. in 19. členom Uredbe (EU) št. 1304/2013, 9., 10. in 31. členom slovenske kohezijske Uredbe in nacionalnimi pravili, ki urejajo javne finance.

V okviru EKP skladno z 8. členom slovenske kohezijske Uredbe nastopa več udeležencev, pri čemer so upravičenec, ministrstvo kot posredniški organ in organ upravljanja skladno s Splošno uredbo o varstvu podatkov vsak za svoj namen upravljavci osebnih podatkov, ki jih upravičenec pridobi v okviru izbora in izvajanja operacije, razen na nivoju evidence v IS e-MA, ko ministrstvo in upravičenec nastopata kot obdelovalca, medtem ko je organ upravljanja upravljavec evidence v IS e-MA.

Upravičenec kot upravljavec osebnih podatkov za namen izvajanja in sofinanciranja operacije na podlagi pogodbe o sofinanciranju zbira, obdeluje in posreduje osebne podatke posameznikov, ki so vključeni v izvajanje operacije. Upravičenec skladno s pogodbo o sofinanciranju te osebne podatke hrani pri sebi v fizični obliki (izvirne listine, kot npr. listine o udeležencih/prijavnice, vprašalniki) ter vnese v IS e-MA, za namen uveljavljanja in dokazovanja upravičenosti stroškov in izdatkov operacije (podrobneje opredeljeno v poglavju 3 in 4 navodil MIZŠ) ter za namen poročanja ministrstvu o doseganju ciljev in kazalnikov operacije (podrobneje opredeljeno v tč. 5.2 ter prilogi 7 navodil MIZŠ).

Upravičenec je dolžan zagotoviti ustrezne postopke in sprejeti ukrepe za varovanje osebnih podatkov posameznikov, vključenih v izvajanje operacije, in sicer na način, določen z veljavno zakonodajo s področja varovanja osebnih podatkov.

Upravičenec je kot upravljavec osebnih podatkov zavezan predvsem:

* osebne podatke obdelovati le, če tako določa zakon ali je dana osebna privolitev posameznika,[[3]](#footnote-4)
* zagotavljati točnost in ažurnost osebnih podatkov,
* posamezniku dati informacije o obdelavi osebnih podatkov,
* po izpolnitvi namena osebne podatke izbrisati, uničiti, blokirati ali anonimizirati,
* zagotoviti sledljivost osebnih podatkov,
* ustrezno zavarovati osebne podatke,
* za vsako zbirko osebnih podatkov, ki jo vodi in vzdržuje, zagotoviti katalog zbirke osebnih podatkov skladno z določbami 30. člena Splošne uredbe o varstvu podatkov,
* če obdelavo osebnih podatkov v imenu upravljavca izvaja obdelovalec, upoštevati določbe 28. člena Splošne uredbe o varstvu podatkov,
* posameznikom zagotoviti vse pravice v zvezi z osebnimi podatki.

Ministrstvo kot upravljavec osebnih podatkov za namen izbora operacij, upravljalnih preverjanj (poglavje 7 navodil MIZŠ) ter spremljanja in vrednotenja operacije (tč. 5.2 ter priloga 7 navodil MIZŠ) obdeluje in posreduje osebne podatke, pridobljene s strani upravičenca.

Organ upravljanja je vedno v vlogi upravljavca, ki za namen potrjevanja operacij in izvajanja upravljalnih preverjanj, na primer preverjanja na kraju samem (poglavje 7 navodil MIZŠ), obdeluje osebne podatke, pridobljene s strani upravičenca v okviru operacije.

Nad izvajanjem operacije se izvaja tehnični, administrativni in finančni nadzor tako, da je vsak čas možna izvedba nadzora operacije ter vpogled v dokumentacijo (vključno z osebnimi podatki) v vsaki točki operacije ob smiselnem upoštevanju 140. člena Uredbe (EU) št. 1303/2013, kot je opredeljeno v poglavju 7 navodil MIZŠ.

Osebni podatki se hranijo skladno z določili za hrambo in vpogled v dokumentacijo operacije, navedenimi v poglavju 6 navodil MIZŠ.

## Spremljanje in vrednotenje operacije

Upravičenec je za namen spremljanja in vrednotenja operacije skladno s 27., 54., 96. in 125. členom Uredbe (EU) št. 1303/2013, 6. členom in Prilogo I Uredbe (EU) št. 1301/2013 (za operacije, ki se sofinancirajo iz ESRR in KS), 5. in 19. členom ter če je relevantno Prilogo I Uredbe (EU) št. 1304/2013 (za operacije, ki se sofinancirajo iz ESS), dolžan spremljati in ministrstvu zagotavljati podatke o doseganju ciljev in kazalnikov operacije.

Podatki o kazalnikih, ki jih upravičenec mora spremljati in o njih poročati, so določeni v okviru javnega razpisa, javnega poziva ali neposredne potrditve operacije, upravičenec pa mora zaradi spremljanja in vrednotenja sodelovati z ministrstvom tudi po zaključku operacije.

Upravičenec je dolžan spremljati in poročati o doseženih vrednostih programsko specifičnih in specifičnih kazalnikih učinka ob vsakem oddanem ZzI (upravičenec vnese kumulativno vrednost, ki vključuje predhodne dosežene vrednosti in vrednost napredka v poročevalskem obdobju). O doseženih vrednostih kazalnika učinka mora upravičenec poročati tudi na letni ravni in sicer o doseženih vrednostih za preteklo koledarsko leto.

O programsko specifičnih in specifičnih kazalnikih rezultata, če ni določeno drugače, poroča upravičenec na letni ravni (tudi o delno doseženih vrednostih) in ob koncu obdobja izvajanja. Končno vrednost kazalnika upravičenec vnese v IS e-MA. Vrednosti kazalnikov rezultata, ki so definirane na ravni specifičnega cilja ob zaključku izvajanja vseh operacij, ki prispevajo k specifičnemu cilju, v IS e-MA vnese skrbnik pogodbe o sofinanciranju na ministrstvu.

Poleg navedenih programsko specifičnih in specifičnih kazalnikov se lahko na operacijah, ki se sofinancirajo iz ESS, **spremlja tudi udeležence**. Skladno s Prilogo I Uredbe (EU) št. 1304/2013 so udeleženci osebe, ki so neposredno upravičene do ukrepa ESS, ki so lahko identificirane, od katerih se lahko zahteva, da navedejo svoje značilnosti, in za katere se namenijo specifični izdatki. Druge osebe se ne štejejo za udeležence.

Podatke o udeležencih se zbira z namenom ugotavljanja družbenih in demografskih značilnosti (starost, spol, izobrazba, status na trgu dela, druge osebne okoliščine) v operacije vključene populacije ter spremljanja in vrednotenja rezultata posameznih ukrepov (operacij) na družbeno-ekonomski položaj (udeležba v dejavnostih izobraževanja/usposabljanja, pridobitev kvalifikacije, iskanje zaposlitve oziroma zaposlitev) v operacije vključene populacije. S tem se zagotavlja, da se operacije izvajajo za ciljne skupine, ki so jim skladno s programskimi usmeritvami namenjeni ter ugotavlja prispevek operacij k spremembi družbeno-ekonomskega položaja ciljnih skupin. Podatke o udeležencih se zbere ob vključitvi v posamezno operacijo, spremembo družbeno-ekonomskega položaja udeleženca pa se spremlja, ko udeleženec zaključi sodelovanje na operaciji (do 4 tedne po zaključku sodelovanja na operaciji) in v določenem trenutku po datumu zaključka sodelovanja na operaciji (6 mesecev po zaključku sodelovanja na operaciji).

Način in metodološka izhodišča zbiranja in obdelave osebnih podatkov o udeležencih operacij ESS na nacionalni ravni določajo navodila OU za načrtovanje, odločanje o podpori, spremljanje, poročanje in vrednotenje.

Upravičenec mora za namen zbiranja podatkov o posameznih udeležencih operacije, ki se sofinancira iz ESS v programskem obdobju 2014–2020, zbirati, voditi, posredovati, uporabljati, obdelovati in shranjevati podatke o udeležencih, kar med drugim pomeni, da upravičenec mora za vse udeležence pridobiti in hraniti izpolnjene vprašalnike za spremljanje podatkov o udeležencih na operacijah.

Udeleženci morajo za sodelovanje na operaciji, ki se sofinancira iz ESS, obvezno izpolniti vprašalnik, ki se nahaja v prilogi 7 navodil MIZŠ.

Upravičenec ministrstvu poroča o udeležencih s podatki, ki jih je pridobil po prilogi 7 navodil MIZŠ. Podatke o udeležencih je upravičenec dolžan vnesti v IS e-MA v najkrajšem možnem času po pridobitvi podatkov o udeležencih, vendar najkasneje do 15. 1. tekočega leta za podatke iz preteklega leta, skladno z navodili OU za načrtovanje, odločanje o podpori, spremljanje, poročanje in vrednotenje ter Navodili za uporabo IS e-MA. Upravičenec je dolžan na poziv skrbnika pogodbe o sofinanciranju na ministrstvu posredovati podatke o udeležencih za preteklo koledarsko leto, pri čemer je treba zagotoviti skladnost podatkov v IS e-MA s posredovanimi podatki za preteklo koledarsko leto.

Upravičenec je dolžan zagotoviti primarno agregacijo podatkov, kar pomeni, da zagotovi zbiranje podatkov na ravni posamezne operacije, ki jo izvaja upravičenec, pri tem pa je dolžan hraniti izvirne listine (npr. listine o udeležencih/prijavnice, vprašalniki), skladno z določili za hrambo in vpogled v dokumentacijo operacije, navedenimi v poglavju 6 navodil MIZŠ. Upravičenec je dolžan zagotoviti, da so izvirne listine (npr. listine o udeležencih/prijavnice, vprašalniki) ustrezno in dosledno izpolnjene.

Upravičenec ob upoštevanju kohezijske regije poroča o udeležencih glede na lokacijo izvajanja aktivnosti operacije, razen v primeru uporabe sorazmernega pristopa, t. i. pro-rata, pri katerem poroča v skladu s predhodno določenim ključem delitve sredstev po kohezijskih regijah.

# HRAMBA In vpogled v DOKUMENTACIJo operacije

Upravičenec je dolžan zagotavljati hrambo celotne originalne dokumentacije, vezane na operacijo EKP, ter zagotavljati dostop in vpogled v navedeno dokumentacijo za potrebe bodočih preverjanj skladno s pravili Evropske unije (140. člen Uredbe (EU) št. 1303/2013) in nacionalnimi predpisi.

V skladu s 140. členom Uredbe (EU) št. 1303/2013 in navodili OU o upravičenih stroških mora upravičenec zagotoviti dostopnost do vseh dokumentov o izdatkih operacije najmanj za obdobje dveh let od 31. decembra po predložitvi obračunov Evropski komisiji, ki vsebujejo končne izdatke končane operacije. Obdobje dostopnosti do dokumentacije operacije je odvisno od višine skupnih upravičenih izdatkov na operaciji. O natančnem datumu za hrambo dokumentacije bo upravičenec po zaključku operacije pisno obveščen s strani ministrstva. Obdobje hrambe se prekine in s tem podaljša datum hrambe v primeru sodnih postopkov ali na zahtevo ministrstva.

Strokovna gradiva, podporne materiale in druge rezultate operacije hrani upravičenec, ki mora zagotoviti tudi dostop oziroma uporabo za namen, za katerega so bila sofinancirana. Strokovna gradiva in podporni materiali ne smejo biti uporabljeni v tržne namene.

Za operacije, ki so predmet državnih pomoči, se uporabljajo pravila priglašene sheme državnih pomoči.

# Nadzor nad porabo sredstev

## Splošno o nadzoru nad porabo sredstev

Nadzor nad porabo sredstev se izvaja v okviru naslednjih upravljalnih preverjanj:

* administrativna preverjanja,
* preverjanja na kraju samem in
* preverjanja opravljanja nalog iz drugega in tretjega odstavka 10. člena ter drugega odstavka 13. člena slovenske kohezijske Uredbe.

Ministrstvo izvaja upravljalna preverjanja skladno z navodili OU za izvajanje upravljalnih preverjanj in sicer tako, da:

* izvaja administrativna preverjanja po 125. členu Uredbe (EU) št. 1303/2013, ko je ministrstvo kot neposredni proračunski uporabnik v vlogi upravičenca, pri čemer ima zagotovljeno ustrezno ločenost funkcij izvajanja in preverjanja;
* izvaja administrativna preverjanja po 125. členu Uredbe (EU) št. 1303/2013, ko je ministrstvo kot neposredni proračunski uporabnik v vlogi posredniškega organa;
* izvaja dodatna vzorčna administrativna preverjanja po 125. členu Uredbe (EU) št. 1303/2013 v primeru operacij, ki jih izvaja izvajalski organ;
* izvaja preverjanja na kraju samem po 125. členu Uredbe (EU) št. 1303/2013;
* izvaja preverjanja opravljanja nalog izvajalskih organov.

Upravičenec je dolžan omogočiti tehnični, administrativni in finančni nadzor nad izvajanjem operacije. Nadzor se izvaja s strani ministrstva, pristojnih organov Republike Slovenije in s strani pristojnih organov Evropske unije.

V primeru, da nadzorni organi odkrijejo, da posamezna dokazila manjkajo oziroma so neustrezna, kar pomeni prekinitev revizijske sledi, se sofinanciranje operacije iz sredstev EKP lahko zaustavi do ponovne vzpostavitve revizijske sledi. Če upravičenec revizijske sledi v postavljenem roku ponovno ne vzpostavi ali pa zaradi narave nepravilnosti to ni mogoče, je dolžan za stroške in izdatke, za katere je že prejel izplačilo, ministrstvu sredstva vrniti skladno s pogodbo o sofinanciranju.

Upravičenost stroškov in izdatkov ter skladnost operacije z javnim razpisom, javnim pozivom oziroma odločitvijo o podpori v primeru neposredne potrditve operacije in pogodbo o sofinanciranju se lahko preverja tudi po izplačilu iz proračuna Republike Slovenije, v okviru naknadnih preverjanj, še v obdobju najmanj dveh let od 31. decembra po predložitvi obračunov Evropski komisiji, ki vsebujejo končne izdatke končane operacije. V primeru, da se v okviru kateregakoli preverjanja ugotovi, da so stroški in izdatki neupravičeni oziroma da operacija ni skladna z javnim razpisom, javnim pozivom oziroma odločitvijo o dodelitvi sredstev in pogodbo o sofinanciranju, je upravičenec dolžan neupravičeno izplačana sredstva vrniti skladno s pogodbo o sofinanciranju.

Nadzorni organi v primeru ugotovljenih nepravilnosti ravnajo v skladu z navodili OU za izvajanje upravljalnih preverjanj, veljavnimi Smernicami za določanje finančnih popravkov izdatkov, ki jih je treba uporabiti za odhodke, ki jih financira Unija, zaradi neupoštevanja veljavnih pravil o javnem naročanju, z dne 14. 5. 2019 (C(2019) 3452 final), objavljenimi na spletni strani: <https://ec.europa.eu/regional_policy/sources/docgener/informat/2014/GL_corrections_pp_irregularities_SL.pdf> ter <https://ec.europa.eu/regional_policy/sources/docgener/informat/2014/GL_corrections_pp_irregularities_annex_SL.pdf>, Smernicami o načelih, merilih in okvirnih lestvicah, ki se morajo uporabljati v zvezi s finančnimi popravki, ki jih Komisija izvede v skladu s členoma 99 in 100 Uredbe Sveta (ES) št. 1083/2006 z dne 11. julij 2006 oziroma drugimi akti, ki so podlaga za določanje finančnega popravka – znižanje sofinanciranja upravičenih stroškov in izdatkov iz javnih sredstev, kar pomeni, da se strošek oziroma izdatek delno ali v celoti izloči kot neupravičen, upravičenec pa je dolžan neupravičeno izplačana sredstva vrniti skladno s pogodbo o sofinanciranju.

V primerih izbora izvajalca v t. i. evidenčnem naročilu ali pa ko upravičenci niso naročniki po zakonu, ki ureja javno naročanje (kadar je vrednost brez DDV enaka ali višja od 5.000 EUR), ko upravičenec ne ravna skladno z določili v tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ, se določi finančni popravek v višini 5 %, 10 % ali 25 % od sofinancirane vrednosti naročila. Stopnjo popravka se določi na naslednji način:

* **25 %** finančni popravek, če je upravičenec:
* posredoval 3 ali manj relevantnih povpraševanj in
* prejel zgolj 1 relevantno ponudbo in
* ni izkazal, da na trgu obstaja zgolj 3 ali manj relevantnih ponudnikov (pri čemer je treba upoštevati trg EU);
* **10 %** finančni popravek, če je upravičenec:
* posredoval 3 ali manj relevantnih povpraševanj in
* prejel 2 relevantni ponudbi in
* ni izkazal, da na trgu obstaja zgolj 3 ali manj relevantnih ponudnikov (pri čemer je treba upoštevati trg EU);

ALI

* posredoval 4 ali 5 relevantnih povpraševanj in
* prejel 1 relevantno ponudbo in
* ni izkazal, da na trgu obstaja manj kot 6 relevantnih ponudnikov (pri čemer je treba upoštevati trg EU);
* **5 %** finančni popravek, če je upravičenec:
* posredoval 4 ali 5 relevantnih povpraševanj in
* prejel 2 relevantni ponudbi in
* ni izkazal, da na trgu obstaja manj kot 6 relevantnih ponudnikov (pri čemer je treba upoštevati trg EU).

V primeru, da upravičenec ne izkaže relevantnosti ponudbe oziroma ponudnika (zmogljivost ponudnika in nasprotje interesov skladno z določili v tč. 3.1.3 Sodelovanje z zunanjimi izvajalci in upoštevanje ustrezne zakonodaje navodil MIZŠ), se taka ponudba ne šteje za pridobljeno oziroma se povpraševanje ne šteje za posredovano. Dokazovanje manjšega obstoja ponudnikov na trgu (pri čemer je treba upoštevati trg EU) je na strani upravičenca.

V primerih izbora izvajalca v postopku JZP, ko upravičenec ne ravna skladno z določili zakona, ki ureja področje JZP oziroma v primerih postopka izbora koncesionarja po postopku po ZNKP, ko upravičenec ne ravna skladno z določili zakona, ki ureja področje nekaterih koncesijskih pogodb, se za določitev finančnega popravka smiselno uporabi veljavne Smernice za določitev finančnih popravkov izdatkov, ki jih financira Unija v okviru deljenega upravljanja, zaradi neskladnosti s pravili o javnih naročilih.

V primeru odkritja goljufije, kar pomeni najvišjo stopnjo nepravilnosti, se zagovarja stališče ničelne tolerance, kar pomeni, da se nepravilnost odpravi z določitvijo finančnega popravka.

Upravičenec je dolžan ukrepati skladno s priporočili in izvesti popravljalne ukrepe iz končnih poročil nadzornih organov ter redno obveščati ministrstvo o izvedenih ukrepih.

Skrbnik pogodbe o sofinanciranju na ministrstvu po potrebi spremlja izvedbo operacije na terenu, kar predstavlja del administrativnega preverjanja.

## preverjanje na kraju samem

Postopek izvedbe preverjanja na kraju samem je opisan v navodilih OU za izvajanje upravljalnih preverjanj. Preverjanje na kraju samem izvede OU ali ministrstvo. O izvedbi preverjanja na kraju samem se upravičenca praviloma predhodno obvesti. Naloga upravičenca je, da za izvedbo preverjanja zagotovi ustrezen prostor, sistematično in kronološko urejeno originalno dokumentacijo ter kontaktno osebo, ki bo aktivno sodelovala pri izvedbi preverjanja. Konzorcijski partner mora zagotoviti sistematično in kronološko urejeno originalno dokumentacijo na lokaciji, določeni v obvestilu o izvedbi preverjanja na kraju samem.

Namen spremljanja in preverjanja na kraju samem je preveriti, ali je bila operacija dejansko izpeljana, ali so bila plačila pravilno in dejansko izvedena, ali so bili spoštovani vsi predpisani postopki, ali so bili izvedeni potrebni pregledi itd.

## posebna pravila o nadzoru nad porabo sredstev za upravičenca, ki izvaja program

V primeru neposredne potrditve operacije, ko upravičenec izvaja program, so končni prejemniki dolžni upravičencu posredovati v skladu z navodili OU za izvajanje upravljalnih preverjanj in določili javnega razpisa/poziva upravičenca zahtevek za sofinanciranje z vsemi prilogami. Pristojna oseba upravičenca izvede 100 % administrativno preverjanje vsakega zahtevka za sofinanciranje z vsemi prilogami skladno z zakonom, ki ureja javne finance. Izvedba 100 % preverjanja mora biti dokumentirana, dokumentacija pa hranjena na enem mestu z jasno revizijsko sledjo. Upravičenec za preverjanje vsakega zahtevka za sofinanciranje izpolni kontrolni list zahtevka za sofinanciranje, če je v okviru operacije le ta predviden in je priloga k pogodbi o sofinanciranju operacije. Navedeno pomeni, da upravičenec po potrebi zahteva od končnega prejemnika odpravo nepravilnosti ali pa sam izloči neupravičen znesek.

Upravičenec po potrebi, razen če je s pogodbo o sofinanciranju drugače določeno, spremlja izvedbo operacije na terenu, kar predstavlja del preverjanja.

Če je dokumentacija končnih prejemnikov ustrezna, upravičenec vključi zahtevke za sofinanciranje v ZzI z vnosom podatkov v IS e-MA in pripravi ZzI z obveznimi prilogami, navedenimi v veljavnih navodilih OU o upravičenih stroških, v poglavju 2 Vrste stroškov, v tč. 3.3 Posebna pravila za posamezne vrste upravičenih stroškov navodil MIZŠ oziroma v pogodbi o sofinanciranju.

#  obveščanjE JAVNOSTI

Upravičenec je dolžan pri izvajanju operacije upoštevati zahteve informiranja, komuniciranja in prepoznavnosti skladno s 115. in 116. členom in Prilogo XII Uredbe (EU) št. 1303/2013 ter določila iz poglavja 2 Izvedbene uredbe Komisije (EU) št. 821/2014.

Glavne obveznosti upravičenca glede informiranja, komuniciranja in prepoznavnosti so predvsem naslednje:

1. v vseh aktivnostih informiranja in komuniciranja ter ukrepih za večjo prepoznavnost mora biti ustrezno prikazana podpora skladov ESI za posamezno operacijo, in sicer tako, da vključuje logotip sklada ESI. Poleg logotipa je priporočljiva uporaba sklica na EU (predlog navedbe: »Naložbo sofinancirata Republika Slovenija in Evropska unija iz Evropskega socialnega sklada/Evropskega sklada za regionalni razvoj/Kohezijskega sklada.«);
2. na spletni strani upravičenca je treba med izvajanjem operacije objavljati informacije o operaciji, vključno s kratkim opisom ciljev in objavo rezultatov (nastalih izdelkov) operacije ter poudariti podporo, prejeto s strani EU - naslov spletne strani upravičenec sporoči ministrstvu;
3. upravičenec mora udeležence obvestiti o financiranju dejavnosti iz ESS in drugih izobraževalnih aktivnostih, ki jih podpirata ESRR ali KS;
4. pri operacijah, s katerimi se iz ESRR/KS sofinancirajo dejavnosti izgradnje ali infrastrukture in katerim se nameni več kot 500.000 EUR javnih sredstev, se med izvajanjem operacije namesti začasni pano, ki se ga najkasneje 3 mesece po zaključku operacije zamenja s stalnim panojem ali ploščo; v primerih ostalih operacij mora biti na dobro vidnem mestu nameščen najmanj en plakat z informacijami o operaciji;
5. obveščanje ministrstva (in OU) o komunikacijskih aktivnostih.

Podrobnejša pravila o obveznostih upravičenca v zvezi z obveščanjem in informiranjem javnosti, so navedena v veljavnih navodilih OU na področju komuniciranja vsebin.

## Objava gradiv na spletnih straneh ministrstva

Upravičenec je dolžan ministrstvu ob oddaji ZzI poslati z elektronsko ali navadno pošto tudi gradiva, ki so sofinancirana v okviru operacij EKP, za arhivsko objavo na spletnih straneh.

Na spletnih straneh ministrstva se do zaključka operacije objavijo vsa spodaj navedena gradiva, razen tista, za katera glede tajnosti oziroma zaupnosti veljajo posebna zakonska določila.

Ustrezni formati gradiv so razvidni iz spodnje tabele:

|  |  |  |
| --- | --- | --- |
| **Vrste gradiv****(primeri)** | **Format za arhivsko objavo na spletni strani ministrstva** | **Format izvornih datotek za skrbnika (oddaja na prenosnem mediju – npr. DVD)** |
| zaključna poročila operacij | pdf | iz IS e-MA (upravičenec ali ministrstvo) |
| spletne strani upravičencev ali operacij | pdf, stisne html datoteke (zip, rar) | povezava in vse izvorne datoteke |
| gradiva za udeležence | pdf | doc, odt, ppt, odp, xls, ods, idr. |
| publikacije  | pdf | doc, xls, ipd. |
| gradiva predavateljev | pdf | doc, odt, ppt, odp, xls, ods, ipd. |
| e-gradiva (SCORM paketi) | SCORM paket | vse izvorne datoteke in SCORM paket |
| posamezna digitalna e-gradiva  | avi, jpg, mpeg, gif, ipd. | avi, jpg, mpeg, gif, ipd. ter vse izvorne datoteke |
| spletne in druge aplikacije | pdf | vse izvorne datoteke aplikacije |

# Priloge

Priloga 1: Obrazec o stroških dela

[Priloga 2: Lista prisotnosti](http://www.mss.gov.si/fileadmin/mss.gov.si/pageuploads/podrocje/Strukturni_skladi/Navodila__ESS_ver_1_3_p2.doc)

[Priloga 3: Poročilo o opravljenem delu - časovnica](http://www.mss.gov.si/fileadmin/mss.gov.si/pageuploads/podrocje/Strukturni_skladi/Navodila__ESS_ver_1_3_p3.xls)

Priloga 4: Najvišje vrednosti nekaterih upravičenih stroškov

Priloga 5: Poročili v okviru poenostavljenih oblik stroškov

Priloga 6: Evidenca javnih naročil, JZP in postopka po ZNKP

Priloga 7: Vprašalnik za spremljanje podatkov o udeležencih na operacijah sofinanciranih iz ESS

Priloga 8: Priloga k Zahtevku za izplačilo (obrazec FS-MIZŠ)

Priloga 9: Izjava za izplačilo predplačila

1. Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L št. 193 z dne 30. 7. 2018, str. 1) [↑](#footnote-ref-2)
2. Uredba (EU) 2020/2221 Evropskega parlamenta in Sveta z dne 23. decembra 2020 o spremembi Uredbe (EU) št. 1303/2013, kar zadeva dodatne vire in ureditev izvrševanja, da se zagotovi pomoč za spodbujanje odprave posledic krize v okviru pandemije COVID-19 in njenih socialnih posledic ter za pripravo zelenega, digitalnega in odpornega okrevanja družbe in gospodarstva (REACT-EU) (UL L št. 437 z dne 28. 12. 2020, str. 1) [↑](#footnote-ref-3)
3. Upravičenec je skladno s pogodbo o sofinanciranju zavezan k predložitvi obveznih dokazil v okviru ZzI za namen upravljalnih preverjanj po 125. členu Uredbe (EU) št. 1303/2013 in k poročanju po Prilogi I Uredbe (EU) št. 1304/2013 ter na tej podlagi zbira, obdeluje in posreduje osebne podatke posameznikov, vključenih v izvajanje operacije. Posebne privolitve udeležencev za obdelavo osebnih podatkov niso potrebne, saj pogodba o sofinanciranju in navedeni EU uredbi predstavljajo zadostno pravno podlago za zbiranje osebnih podatkov na vseh ravneh obdelave, tako pri upravičencu kot pri ministrstvu in organu upravljanja. [↑](#footnote-ref-4)